Perlantikan Ketua Menteri Melaka, UMNO Melaka suarakan sokongan penuh terhadap Datuk Seri Sulaiman

MASJID TANAH, 22 November - Pengerusi Badan Perhubungan UMNO Melaka, Datuk Seri Abdul Rauf Yusoh bersama ketua-ketua bahagian yang lain menyatakan sokongan penuh terhadap perlantikan Datuk Seri Sulaiman Md Ali sebagai Ketua Menteri Melaka.  Ia sekali gus menolak khabar angin wujud kemelut dalam kalangan mereka selepas Pilihan raya Umum (PRU) DUN Melaka pada sabtu.

Dalam masa sama, beliau turut berikrar akan membantu Datuk Seri Sulaiman mengurus, mentadbir dan membangunkan negeri Melaka.


Jumlah penduduk terjejas banjir di Kubang Pasu kekal 58 orang

KUBANG PASU, 22 November - Jumlah penduduk terjejas yang ditempatkan di dua Pusat Pemindahan Sementara (PPS) daerah Kubang Pasu kekal 58 orang daripada 12 keluarga setakat jam 8.00 pagi tadi.

Ketua Bahagian Seketariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar Mohd Muaz Mohd Yusof berkata, jumlah tersebut melibatkan dua PPS iaitu di Dewan Kampung Lahar dan dewan kampong Tradisi Lembah Keriang.

Ia melibatkan 22 orang yang di tempatkan di PPS Dewan Kampung Lahar manakala 36 orang di dewan Kampung Tradisi Lembah Keriang.  Beliau turut memaklumkan pemantauan masih diteruskan walaupun keadaan cuaca semakin baik.


Pesawah bimbang pendapatan terjejas akibat banjir 'termenung'

PASIR MAS, 21 November - Hampir 40 pesawah resah memikirkan banjir 'termenung' yang menenggelami 156 hektar sawah milik mereka di Kampung Tersang dan Kampung Luar, Gual Periok sejak dua minggu lalu.

Banjir termenung itu adalah kali pertama berlaku walaupun kawasan berkenaan menjadi lokasi bah hampir setiap tahun, dipercayai disebabkan pembinaan projek tebatan banjir di lokasi berdekatan.

Menurut Ketua Unit (pesawah) Kampung Luar, Azli Jaafar, keadaan itu membimbangkan kumpulan pesawah yang sepatutnya mula menanam padi pada awal Januari, terpaksa ditunda sehingga Mac atau April tahun hadapan.

Kini masalah baharu timbul pula apabila berlaku banjir termenung ekoran hujan dua minggu lalu dan keadaan ini dibimbangi akan mengganggu proses menanam pada masa akan datang.

Turut terjejas, pemilik ladang kelapa, Che Nazir Che Soh, 62 tahun yang mengakui kerugian sebanyak RM30,000 jika masalah banjir termenung tidak diselesaikan segera.

Golongan pesawah tidak menolak sebarang pembangunan malah menerima baik, tetapi ia perlu dirancang sebaiknya supaya tidak memberi kesan negatif kepada mana-mana pihak.

Sementara itu, Pengurus Besar Pertubuhan Peladang Kawasan (PPK) Rantau Panjang, Johari Rashid, berkata perbincangan akan dibuat dengan agensi berkaitan bagi membantu pesawah kerana difahamkan sawah berkenaan merupakan satu-satunya punca pendapatan mereka.


2,759 pesawah MADA terjejas tanaman padi rosak

PENDANG, 21 November - Hampir 6,000 hektar kawasan tanaman padi dibawah Lembaga Kemajuan Pertanian Muda (MADA) di Kedah dan Perlis rosak disebabkan banjir yang berlaku sejak pertengahan bulan lalu hingga kini.

Pengerusi MADA, Ahmad Tarmizi Sulaiman berkata, permohonan untuk menyalurkan bantuan kepada pesawah berkenaan telah dibuat.

Ia menerusi Tabung Bencana Tanaman Padi di bawah Kementerian Pertanian dan Industri Makanan.

Banjir dikawasan tersebut berlaku disebabkan taburan hujan yang tinggi dikawasan dataran.


Ops Menu: 21 kes berjaya dikesan

KUALA TERENGGANU, 21 November - Sebanyak 21 kes berkaitan Akta Kawalan Harga dan Anti Pencatutan serta Akta Timbang Sukat berjaya dikesan sejak semalam menerusi 'Ops Menu' yang dilancarkan Kementerian Perdagangan Dalam Negeri dan Hal Ehwal Pengguna (KPDNHEP).

'Ops Menu' dilaksana sejak 6 November hingga 31 Disember ini dilakukan bagi memastikan pematuhan ke atas perundangan berkaitan penandaan harga dan penggunaan alat timbang yang sah.

Timbalan Menterinya Datuk Rosol Wahid berkata, tindakan tegas akan dikenakan ke atas peniaga yang gagal mematuhi peruntukan undang-undang di bawah Perintah Kawalan Harga dan Antipencatutan (Penandaan Harga Bagi Barangan dan Caj Bagi Perkhidmatan) 2020.

Beliau berkata demikian ketika meninjau para peserta tanaman melon manis di Taman Kekal Pengeluaran Makanan TKPM Peradong.


Haiwan ternakan ditangkap, lelong jika dikesan berkeliaran di tempat awam - MPLBP

LANGKAWI, 21 November - Tiada lagi kompaun dikenakan kepada pemilik haiwan ternakan di Pulau Langkawi.

Sebaliknya, Majlis Perbandaran Langkawi Bandaraya Pelancongan (MPLBP) akan menangkap dan melelong haiwan ternakan yang dikesan berkeliaran di tempat awam dan taman perumahan. Setiausaha MPLBP Noorul Azyyati Ahmad Salmi berkata, selepas haiwan berkenaan ditangkap, pemiliknya perlu mengikut prosedur lelongan jika mahu mendapatkan semula ternakan mereka.

Tindakan tegas itu dilakukan mengikut Undang-Undang Kecil Haiwan Merayau (MPLBP) 2002 bagi memastikan jalan raya dan kawasan perumahan bebas haiwan merayau.

Setakat ini, MPLBP sudah menangkap lebih 20 ekor lembu yang akan melalui proses bidaan dan lelongan awam sehingga akhir tahun ini.


15.4 juta penduduk kategori B40 bakal terima manfaat

BERA, 21 November - 15.4 juta penduduk golongan B40 seluruh negara bakal menerima manfaat kemudahan Pusat Ekonomi Digital Keluarga Malaysia (PEDi) yang memperkasa kegiatan ekonomi digital khususnya di kawasan luar bandar.

Perdana Menteri, Datuk Seri Ismail Sabri Yaakob berkata, PEDi bermatlamat meningkatkan tahap sosioekonomi komuniti setempat dan memberi pendedahan kepada kemahiran digital, tanpa mengira kedudukan sosial mahupun geografi.

Sebanyak 873 PEDi sedia ada akan dipertingkat dan dipergiatkan sebagai pusat sehenti untuk aktiviti ekonomi digital luar bandar. Selain itu, sebanyak 37 PEDi baharu akan dibuka pada suku pertama 2022, sementara 173 PEDi lagi beroperasi menjelang penghujung tahun depan; menjadikan sebanyak 1,083 PEDi beroperasi di seluruh negara.  Beliau berkata demikian ketika berucap melancarkan PEDi di Dewan Orang Ramai Kampung Durian Tawar, Bera, Pahang.


BN perkukuh kestabilan Politik Melaka

AYER KEROH, 21 November - Menerusi kemenangan pada PRU DUN Melaka juga. Barisan Nasional bakal mengambil beberapa ketetapan menjurus ke arah transformasi dan pengukuhan kepada kestabilan politik di Melaka.

Antara yang diusulkan adalah memperkenalkan enakmen lompat parti dan meminda peruntukan undang-undang berkaitan isu berkenaan.

Pengerusi BN, Datuk Seri Ahmad Zahid Hamidi dalam sidang media di Ayer Keroh, berkata BN juga akan mengusulkan kerjasama antara ADUN, untuk memastikan jangka hayat di DUN Melaka kekal untuk empat tahun daripada tempoh bersidang.

Pada masa sama, memperkenalkan undi percaya konstruktif bagi memastikan kerajaan tidak dijatuhkan.


Gagal elak pokok tumbang, seorang penunggang motosikal cedera parah

PADANG BESAR, 20 November - Seorang penunggang motosikal cedera parah apabila gagal mengelak sebatang pokok yang tiba-tiba tumbang.

Kejadian berlaku kira-kira pukul 7.25 malam tadi di Jalan Titi Tampang, Padang Besar.

Jabatan Bomba dan Penyelamat Negeri memaklumkan, pihaknya menerima panggilan kecemasan mengenai kejadian kira-kira pukul 7.27 malam.

Sebuah jentera berserta kenderaan utiliti dari Balai Bomba dan Penyelamat Padang Besar bergegas ke lokasi kejadian diketuai Pegawai Bomba Kanan II, Nur Asrin Abdul Shukri bersama tujuh anggota.

Setibanya di lokasi mendapati, seorang lelaki dikenali sebagai Shahizan Abu Seman, 43 tahun, dari Chuping mengalami kecederaan dan tidak sedarkan diri.

Mangsa kemudian dibawa ke Hospital Tuanku Fauziah untuk menerima rawatan lanjut.

Pasukan bomba bertindak membersihkan pokok tumbang terbabit serta mengalihkan ke tempat selamat dan operasi tamat pukul 9.35 malam tadi.

Kejadian ini yang kedua berlaku selepas seorang penunggang motosikal patah kaki manakala pemboncengnya cedera dihempap pokok tumbang pagi semalam di Jalan Beseri–Chuping, Padang Besar.


Gagal keluar dari kenderaan, mekanik rentung kereta dipandu terbakar

KUALA TERENGGANU, 20 November - Seorang mekanik rentung selepas kereta dipandunya terbakar dalam kejadian di Kampung Wakaf Beruas, Kuala Terengganu.

Dalam kejadian pukul 7.05 malam tadi, mangsa, Mohd Azizi Jaafar, 37 tahun, maut di tempat kejadian selepas gagal keluar daripada kenderaan.

Pengarah Jabatan Bomba dan Penyelamat Malaysia Terengganu, Md Hilman Ab Rashid berkata, pihaknya menerima panggilan kira-kira pukul 7.09 malam.

14 pegawai dan anggota Balai Bomba dan Penyelamat Kuala Terengganu bergegas ke lokasi kejadian.

Mayat dihantar ke Unit Forensik Hospital Sultanah Nur Zahirah, Kuala Terengganu untuk bedah siasat.


ADUN Indera Kayangan, JKM segera gerak sukarelawan bantu mangsa kebakaran Kampung Bukit Putih

KUALA PERLIS, 19 November - Susulan kebakaran yang memusnahkan sebuah rumah yang dihuni warga emas bersama dua anaknya pagi tadi.

Mangsa menerima bantuan awal berupa keperluan makanan dan kelengkapan diri.

Menurut Ahli Dewan Undangan Negeri (ADUN) Indera Kayangan, Gan Ay Ling, pihaknya bersama Jabatan Kebajikan Masyarakat (JKM) telah menggerakkan sukarelawan bagi membantu mangsa sekeluarga.

Selain bantuan awal berkenaan, sebuah kediaman baharu turut diusahakan bagi memberi keselesaan serta sokongan semangat atas tragedi yang berlaku.

Dalam kejadian kira-kira pukul 9.40 pagi tadi, kediaman yang terletak di Kampung Bukit Putih, Kuala Perlis musnah dalam kebakaran sehingga menyebabkan tiga sekeluarga berkenaan tinggal sehelai sepinggang.


Kebajikan keluarga Allahyarham Kapten Mohamad Affendi Bustamy jadi keutamaan Kementerian Pertahanan

MUADZAM SHAH, 19 November - Menteri Kanan Pertahanan, Datuk Seri Hishammuddin Tun Hussein dan pucuk pimpinan tertinggi ketenteraan mengucapkan takziah kepada keluarga juruterbang TUDM, Allahyarham Kapten Mohamad Affendi Bustamy.

Ia disampaikan Timbalan Menteri Pertahanan, Datuk Seri Ikmal Hisham Abdul Aziz ketika menyantuni keluarga Allahyarham di Muadzam Shah.

Dalam lawatan itu, beliau bertemu balu Allahyarham, Nurul Izati Shari dan ibu bapa Allahyarham, Bustamy Tuahara dan Siti Razilah Daud. Ketua Pengarah Jabatan Hal Ehwal Veteran Angkatan Tentera, Mejar Jeneral Datuk Dzulkarnain Ahmad turut menyampaikan sumbangan Yayasan Veteran Angkatan Tentera Malaysia kepada balu Allahyarham.

Menerusi kenyataan dikeluarkan Kementerian Pertahanan, kebajikan keluarga ini akan diambil perhatian dan akan memastikan bantuan sewajarnya dapat diberi.

Pihak TUDM telah menubuhkan Lembaga Siasatan untuk menjalankan siasatan terperinci berhubung insiden kemalangan pesawat Hawk 108.

Nahas yang berlaku pada pukul 10.07 malam itu menyebabkan Kapten Mohamad Affendi, 31 tahun, maut ketika mereka menjalani latihan penerbangan malam di kawasan landasan Pangkalan Udara Butterwoth, Pulau Pinang.


Siapa berjaya tawan hati rakyat Melaka?

AYER KEROH, 19 November - Siapa yang bakal mentadbir negeri Melaka?

Semuanya bakal ditentukan esok dalam Pilihan Raya Umum (PRU) Dewan Undangan Negeri (DUN) Melaka ke-15.

Seramai 476,037 pengundi biasa layak mengundi esok daripada keseluruhan 495,195 pengundi berdaftar.

Pada proses Undi Awal 16 November lalu, sejumlah 89.90% atau 10,390 pengundi yang terdiri daripada anggota tentera dan pasangan serta anggota polis telah melaksana tanggungjawab mereka.

Manakala, pengundi pos pula adalah seramai 7,601 orang.

Pengundi diingatkan untuk membuat semakan lebih awal bagi mengetahui maklumat pengundian iaitu pusat mengundi, saluran mengundi dan nombor bilangan pemilih.

PRU DUN Melaka dilaksana susulan kemelut politik apabila empat Ahli Dewan Undangan Negeri (ADUN) menyatakan hilang kepercayaan kepada pentadbiran Ketua Menteri, Datuk Seri Sulaiman Md Ali pada 4 Oktober yang seterusnya membawa kepada pembubaran DUN.


Melaka mengundi esok : Polis beri tumpuan 16 kawasan panas, elak sebarang kekacauan

BUKIT BERUANG, 19 November - 16 kawasan panas atau ‘hotspot’ akan diberi tumpuan polis pada hari mengundi Pilihan Raya Umum (PRU) Dewan Undangan Negeri (DUN) Melaka esok.

Ketua Polis Melaka, Datuk Abdul Majid Mohd Ali berkata, polis akan memastikan kelancaran proses mengundi dan mengekang sebarang unsur kekacauan yang mungkin berlaku di kawasan-kawasan itu.

Polis Melaka sudah bersedia untuk menghadapi sebarang kemungkinan dengan mengerahkan 17 pasukan khas disamping pasukan cantas, dua unit Pasukan Simpanan Persekutuan (FRU) dan satu unit pencegahan rusuhan (PORU) pada bila-bila masa.

Di samping itu, satu pasukan polis terlatih yang dikenali sebagai 'crisis respons team' juga akan diturunkan bagi menangani bukan sahaja isu ketenteraman awam malah keselamatan orang kenamaan serta masyarakat.

Datuk Abdul Majid berkata demikian ketika ditemui RTM di Bukit Beruang.

Beliau turut mengingatkan penyokong parti-parti bertanding agar tidak melakukan provokasi hingga boleh mencetuskan kekacauan.

Dalam pada itu, Datuk Abdul Majid menyeru pengundi agar datang awal ke pusat pengundian dengan membawa kad pengenalan serta menyemak saluran yang ditetapkan bagi memastikan kelancaran proses pengundian esok.

Pematuhan kepada prosedur operasi standard (SOP) juga perlu bagi memastikan PRU DUN Melaka ini tidak mencetuskan kluster COVID-19.


Platform kempen calon dan parti bertanding di RTM terima sambutan baik, turut diikuti stesen televisyen swasta

ALOR GAJAH, 19 November - Kebenaran menyiarkan poster dan biodata calon-calon Pilihan Raya Umum (PRU) Dewan Undangan Negeri (DUN) Melaka menerusi Radio Televisyen Malaysia (RTM) disambut baik.

Langkah positif itu secara tidak langsung membantu kempen calon-calon dan parti bertanding yang terhad dengan prosedur operasi standard (SOP) yang ditetapkan Suruhanjaya Pilihan Raya (SPR).

Menteri Komunikasi dan Multimedia, Tan Sri Annuar Musa berkata, permulaan baharu kementerian menggunakan kaedah seperti itu turut diikuti stesen-stesen televisyen swasta.

Platform yang disediakan itu juga, 'bonus' buat calon dan parti untuk mendapat mandat.

Beliau terdahulu, mengadakan lawatan ke Bilik Gerakan DUN Machap Jaya di Alor Gajah.

Tempoh kempen juga berjalan lancar dan pihaknya juga memantau perjalanan kempen serta menerima laporan-laporan daripada jabatan-jabatan berkaitan termasuk agensi kementerian.


Calon Ketua Menteri Melaka, pemilihan Mas Ermieyati keputusan tepat - Azmin

TANJUNG BIDARA, 19 November - Pemilihan calon Dewan Undangan Negeri (DUN) Tanjung Bidara, Datuk Mas Ermieyati Samsudin sebagai calon Ketua Menteri Melaka jika Perikatan Nasional (PN) diberi mandat, keputusan tepat.

Pengarah Pilihan Raya PN, Datuk Seri Mohamed Azmin Ali berkata, Datuk Mas Ermieyati berwibawa dan dekat di hati rakyat kawasan berkenaan.


Nahas pesawat Hawk 108 : Juruterbang TUDM, Mejar Mohd Fareez stabil setelah jalani pembedahan

BUTTERWORTH, 19 November - Juruterbang Tentera Udara Diraja Malaysia (TUDM), Mejar Mohd Fareez Omar yang cedera dalam nahas pesawat Hawk 108 Selasa lepas, kini berada dalam keadaan stabil.

Markas Tentera Udara dalam satu kenyataan memaklumkan Mohd Fareez, 33 tahun, yang mengalami kecederaan di bahagian tulang belakang telah menjalani pembedahan pada kira-kira pukul 7.00 malam Rabu di Hospital Seberang Jaya (HSJ).

Mohd Fareez kini dalam pemantauan pegawai perubatan dan memerlukan rawatan susulan.

Kenyataan itu turut menyebut bagi rancangan rawatan Mohd Fareez selanjutnya dan akan terus memastikan ia diuruskan dengan sebaik-baiknya.

Menurut TUDM, urusan kebajikan isteri Mohd Fareez iaitu Siti Hajar Abdullah dan dua anak mereka yang masing-masing berumur tiga tahun dan lima bulan dikoordinasi oleh Pangkalan Udara Butterworth.

Pihak TUDM telah menubuhkan Lembaga Siasatan untuk menjalankan siasatan terperinci berhubung insiden kemalangan pesawat Hawk 108 terbabit.

TUDM juga meminta semua pihak agar tidak membuat sebarang spekulasi dan berita yang tidak sahih berkaitan insiden itu serta mendoakan kesembuhan kepada Mohd Fareez.

Nahas yang berlaku pada pukul 10.07 malam itu menyebabkan Kapten Mohamad Affendi, 31 tahun, maut ketika mereka menjalani latihan penerbangan malam di kawasan landasan Pangkalan Udara Butterwoth, Pulau Pinang.


Suami isteri cedera dihempap pokok tumbang

PADANG BESAR, 19 November - Pasangan suami isteri yang juga penunggang dan pembonceng motosikal cedera setelah sebatang pokok tumbang menghempap mereka.  Kejadian berlaku di Jalan Beseri-Chuping kira-kira pukul 7.00 pagi tadi.

Kenyataan Jabatan Bomba dan Penyelamat Negeri berkata, dua jentera bomba dari balai Padang Besar dan Arau dikejarkan ke lokasi kejadian. Penunggang motorsikal, P.Ravichandran patah kaki manakala isterinya cedera ringan.


Banjir kilat di Kubang Pasu, tiga PPS dibuka

KUBANG PASU, 19 November - Hujan lebat beberapa jam petang semalam menyebabkan beberapa kawasan di Kubang Pasu, Kedah dilanda banjir kilat. Antaranya Kampung Bendang Dalam, Mukim Binjal, Kampung Tengah, Mukim Hosba, Kampung Padang Pasir, Mukim Sungai Laka dan beberapa kawasan di Mukim Temin.

49 penduduk melibatkan 11 keluarga terpaksa dipindahkan ke tiga Pusat Pemindahan Sementara (PPS) tengah malam tadi.  Ketua Sekretariat Pengurusan Bencana Kedah, Mejar (PA) Mohd Muaz Mohd Yusoff berkata, 10 penduduk ditempatkan di PPS Sekolah Kebangsaan Binjai dan 11 individu lagi berlindung di PPS Dewan Kampung Nongka.  Di PPS Dewan Kampung Tradisi Lembah Keriang, 28 penduduk bermalam di situ.


Kekangan SOP ketat, 'bakar semangat' calon muda dekati pengundi dan dengar sendiri keluhan rakyat

AYER KEROH, 18 November - Tinjauan RTM menjelang Hari Mengundi mendapati aktiviti kempen secara fizikal mahupun secara dalam talian giat dijalankan calon-calon bertanding terutama calon belia yang baru pertama kali dicalonkan.

Pelbagai kaedah digunakan untuk mendekati masyarakat setempat terutama bagi memastikan mereka akan menunaikan tanggungjawab pada hari pengundian nanti.

Bagi Calon Barisan Nasional (BN) Dun Paya Rumput, Datuk Rais Yasin, kelebihan sebagai anak tempatan di kawasan yang ditandinginya terus dimanfaatkan dalam mendekati pengundi dan mendengar masalah rakyat.

Bagi calon Pakatan Harapan (PH) Pengkalan Batu, Muhamad Danish Zainudin, walaupun berdepan kekangan untuk berkempen disebabkan prosedur operasi standard (SOP) ketat, namun usaha mendekati pengundi tetap diteruskan melalui pelbagai cara.

Sementara itu, calon Putra Dun Paya Rumput, Mohamad Hashidi Mohd Zin dan Calon Perikatan Nasional (PN) Dun Bukit Katil, Muhammad Al-Afiz Yahya ingin memberi tumpuan kepada masalah setempat dan isu anak muda.


Kerajaan Negeri Kedah akan perangi kartel yang dikuasai tauke besar bolot projek kerajaan

ALOR SETAR, 18 November - Kerajaan Negeri Kedah akan memerangi kartel yang dikuasai tauke-tauke besar membolot projek kerajaan. Tegas Menteri Besar Kedah, Datuk Seri Muhammad Sanusi Md Nor di Sidang Dewan Undangan Negeri (DUN) Kedah, isu berkenaan perlu ditangani segera bagi memastikan perkara itu tidak berulang pada masa depan.

Kartel-kartel telah wujud di syarikat-syarikat berkaitan kerajaan (GLC).

Kartel terbabit juga telah mencengkam agensi-agensi atau tempat di mana duit dijana. Datuk Seri Muhammad Sanusi memberi contoh bagi suatu projek, daripada 10 sebut harga yang dikemukakan, sembilan adalah milik kartel berkenaan.

Beliau berkata demikian bagi menjawab soalan tambahan yang dikemukakan oleh ADUN Gurun, Datuk Johari Abdul berkaitan penubuhan GLC. Jelas Datuk Seri Muhammad Sanusi, dasar kerajaan daripada dulu ialah menubuhkan GLC dan diberi projek kerajaan untuk membantu kontraktor-kontraktor kecil bawah konsep Payung.


Indeks Daya Huni Malaysia akan diperkenal lihat pelaksanaan RFN Ke-4

PUTRAJAYA, 17 November - Indeks Daya Huni Malaysia akan diperkenal bagi melihat pelaksanaan Rancangan Fizikal Negara Ke-4 (RFN Ke-4) serta aspek daya huni yang memberi nilai tambah dalam merancakkan ekonomi negara.

Perdana Menteri, Datuk Seri Ismail Sabri Yaakob berkata, indeks tersebut akan menjadi pengukuran berimpak tinggi kepada semua lokaliti dalam memastikan perancangan perbandaran dirangka, mengambil kira semua kriteria di bawah RFN Ke-4.

Datuk Seri Ismail Sabri berucap pada majlis Sambutan 100 Tahun Profesion Perancang Bandar di Malaysia sempena Sambutan Hari Perancangan Bandar dan Desa Sedunia 2021.  Pada majlis itu, Perdana Menteri turut melancarkan RFN Ke-4.  Ia merupakan dokumen strategik yang menggariskan dasar pembangunan spatial negara selaras Rancangan Malaysia Ke-12.  RFN Ke-4 dirangka dengan 3 teras pembangunan utama, 11 Hala Tuju Strategik dan 39 tindakan pelaksanaan.  Ia bagi memastikan Malaysia mampu menjadi negara makmur dan berdaya tahan dari segi ekonomi, alam sekitar dan keseimbangan sosial, demi menjamin kesejahteraan Keluarga Malaysia.


Struktur gaji PDRM telah ditambah baik pada 2016

PARLIMEN, 17 November - Struktur gaji dan skim perkhidmatan Polis Diraja Malaysia (PDRM) telah ditambah baik pada 2016, berdasarkan pariti dengan skim perkhidmatan lain yang berkaitan.  Timbalan Menteri Dalam Negeri - Datuk Seri Dr. Ismail Mohamed Said berkata, ketika ini, gaji permulaan minimum bagi anggota polis adalah sebanyak RM1,220 tidak termasuk elaun dan insentif lain mengikut penugasan anggota.

Menjawab pertanyaan wakil Tanjong Malim - Chang Lih Kang, Datuk Seri Dr Ismail menjelaskan, struktur gaji berkenaan melibatkan Pegawai Rendah Polis dan Konstabel Sokongan dengan kemasukan menggunakan kelayakan akademik peringkat Penilaian Menengah Rendah dan setaraf dengannya.


Subsidi Minyak Masak: KPDNHEP lakukan kajian pastikan agihan sampai ke golongan sasar

PARLIMEN, 17 November - Kementerian Perdagangan Dalam Negeri dan Hal Ehwal Pengguna, (KPDNHEP) akan melaksanakan kajian bagi mengoptimumkan subsidi minyak masak supaya agihan subsidi tersebut sampai ke golongan sasar.

Menterinya, Datuk Seri Alexander Nanta Linggi menjelaskan, kajian tersebut telah bermula Oktober lalu dan dijangka selesai tahun hadapan.

Beliau berkata, kajian tersebut meliputi program subsidi utama di KPDNHEP, termasuk Program Skim Penstabilan Harga Minyak Masak, Program Subsidi Tepung Gandum kegunaan am, Program Pengedaran Barang Perlu dan Program Penyeragaman Harga Sabah, Sarawak dan Labuan.

Datuk Seri Alexander menjawab pertanyaan Ahli Parlimen Betong, Datuk Robert Lawson Chuat.


Pesawat Hawk TUDM terhempas, seorang juruterbang maut dan seorang lagi cedera

BUTTERWORTH, 17 November - Sebuah pesawat Tentera Udara Diraja Malaysia (TUDM) disahkan terhempas dalam sesi latihan di Pangkalan Udara Butterworth, Pulau Pinang malam tadi.

Menurut kenyataan yang dikeluarkan bahagian Perhubungan Awam TUDM, kejadian melibatkan pesawat Hawk MK108 bersama dua juruterbang itu berlaku pada pukul 10.07 malam di dalam kawasan landasan pangkalan udara milik TUDM.

Seorang anggota maut manakala seorang lagi cedera.

Siasatan terperinci akan dibuat oleh pihak TUDM.

Semua pihak diminta agar tidak menyebarkan sebarang spekulasi yang boleh mengelirukan orang ramai.


Insiden pesawat TUDN terhempas, saksi dengar 2 kali bunyi dentuman kuat

BUTTERWORTH, 17 November - Sebelum kejadian, deruan enjin pesawat yang kuat mengejutkan penduduk yang tinggal berhampiran pangkalan udara tersebut.

Menurut saksi kejadian, Mastura Mohammad Nordin, 44 tahun, selepas mendengar dentuman kuat sebanyak dua kali dia melihat pesawat terbakar di atas landasan.

Sementara itu, Timbalan Panglima Tentera Udara, Leftenan Jeneral Datuk Mohd Asgharl Khan Goriman Khan berkata, siasatan terperinci berkenaan punca kejadian masih dalam siasatan.  Beliau berkata demikian ketika ditemui di pekarangan Hospital Seberang Jaya (HSJ), awal pagi tadi.


Calon-calon muda PN mampu bawa agenda PN di Melaka

BANDA HILIR, 16 November - Rakyat negeri Melaka matang menilai kerjasama yang terbentuk dalam Perikatan Nasional (PN).

Ia termasuk dasar-dasar PN yang peduli rakyat selain usaha memulihkan ekonomi.

Menurut Pengarah Pilihan Raya PN, Datuk Seri Mohamed Azmin Ali, calon-calon muda yang diketengahkan untuk Pilihan Raya Umum (PRU) Dewan Undangan Negeri (DUN) Melaka ini juga mampu membawa agenda PN di negeri ini.


Turun gegantung parti politik, elak insiden tidak diingini di kalangan masyarakat

BANDARAYA MELAKA, 16 November - Majlis Perbandaran Hang Tuah Jaya (MPHTJ) menurunkan sekurang-kurangnya lima gegantung parti politik sejak 8 November lepas kerana melanggar peraturan berkempen.

Yang Dipertua MPHTJ, Datuk Shadan Othman berkata, tindakan diambil kerana bahan kempen berkenaan mampu menimbulkan insiden tidak diingini dalam kalangan masyarakat.

Setakat ini, tiada kompaun dikeluarkan berkaitan gegantung berkenaan selain tindakan menurunkan bahan kempen yang menghalang pandangan lalu lintas juga dilakukan di beberapa tempat dan kawasan.

Penguat kuasa MPHTJ dan penguat kuasa kempen pilihan raya juga telah memberi nasihat dan notis arahan kepada jentera parti yang masih memaku poster calon mereka di pokok-pokok milik majlis serta di kawasan yang dilarang.


Dakwa halang pandangan, pemandu lori cabut bendera parti politik ditahan

ALOR GAJAH, 16 November - Bertindak mencabut bendera dan gegantung parti politik, seorang pemandu lori berusia 48 tahun ditahan.

Ketua Polis Melaka, Datuk Abdul Majid Mohd Ali memaklumkan, dalam kejadian pukul 8.54 malam semalam itu, individu terbabit mendakwa pemasangan bahan kempen itu menghalang pandangan pengguna jalan raya.

Hasil pemeriksaan, polis menemui lapan batang bendera berlogo Pakatan Harapan, empat batang bendera Perikatan Nasional dan 14 batang bendera Barisan Nasional.

Individu itu juga mengakui tindakannya tiada kaitan dengan elemen politik.

Kes disiasat mengikut Seksyen 427 Kanun Keseksaan.

Suspek kemudiannya dibebaskan dengan jaminan polis.

Mengulas lanjut, Datuk Abdul Majid membertahu, sepanjang tempoh kempen, lima laporan polis diterima berkaitan sabotaj bendera dan gegantung parti politik.

Beliau turut menasihatkan parti politik, untuk tidak memasang atau memacak bendera di tempat yang menghalang pandangan pengguna jalan raya bagi mengelak berlakunya kemalangan.


Hasrat 3 pengundi awal tidak tercapai, jadi kontak rapat pesakit COVID-19

ALOR GAJAH, 16 November - Hasrat tiga pengundi awal Pilihan Raya Umum (PRU) Dewan Undangan Negeri (DUN) Melaka untuk menunaikan tanggungjawab masing-masing tidak tercapai selepas menjadi kontak rapat pesakit COVID-19.

Pegawai Pengurus DUN Machap Jaya, Awell Luding Hamid berkata, ketiga-tiga individu itu sepatutnya mengundi di Ibu Pejabat Polis Daerah (IPD) Alor Gajah.

Siang tadi, 340 pemilih awal dari 378 pengundi hadir melaksanakan tanggungjawab bagi memilih wakil bagi Dun Machap Jaya.


Hari Pengundian Awal, 89.90% pengundi awal tunai tanggungjawab

BANDARAYA MELAKA, 16 November - 89.90% pengundi awal menunaikan tanggungjawab masing-masing pada Hari Pengundian Awal, siang tadi.

Setiausaha Suruhanjaya Pilihan Raya (SPR), Datuk Ikmalrudin Ishak memaklumkan, peratusan itu mewakili 10,390 pengundi terdiri daripada anggota tentera dan pasangan serta anggota polis.

Jumlah keseluruhan pengundi awal adalah seramai 11,557 orang.

Proses pengundian di 31 pusat mengundi berjalan lancar.

SPR turut merakamkan penghargaan kepada semua pihak yang terlibat menjayakan pengundian awal.


Kemajuan teknologi dalam khidmat awam, bilangan penjawat awam tidak akan dikecilkan

BANGI, 16 November - Seiring dengan kemajuan teknologi, penjawat awam perlu sedar segala perubahan yang diimplementasi dalam perkhidmatan awam adalah bertitik tolak daripada polisi yang bersifat dinamik.

Ini bermakna lebih banyak urusan perkhidmatan awam akan dibuat dalam bentuk kecerdasan buatan (artificial intelligence) dan tidak memerlukan tenaga kerja.

Namun menurut Ketua Pengarah Perkhidmatan Awam, Tan Sri Mohd Khairul Adib Abd Rahman menolak kemungkinan skala perkhidmatan awam akan dikecilkan pada masa akan datang biarpun bakal beralih ke teknologi.

Tan Sri Mohd Khairul Adib ditemui pada Majlis Pelancaran Buku Koleksi Teks Ucapan dan Coffee Table KPPA di Univerisiti Kebangsaan Malaysia UKM Bangi yang dilancarkan oleh Yang di-Pertuan Besar Negeri Sembilan Tuanku Muhriz Ibni Almarhum Tuanku Munawir.

Pada majlis sama, Tan Sri Mohd Khairul Adib turut dikurniakan Anugerah Tokoh Alumni Tersohor UKM serta sempat mengadakan sesi town hall bersama warga universiti awam dan pelajar-pelajar tajaan JPA.


Peternak disaran guna teknil AI hasil lebih banyak baka ternakan berkualiti

SEREMBAN, 16 November - Negeri Sembilan merekodkan pengeluaran hasil ternakan bernilai RM1.04 bilion tahun lalu dan masih mampu meningkatkan jumlah itu pada tahun akan datang sekiranya penternak mula mengaplikasi teknik AI.

Justeru, penternak di Negeri Sembilan disaran menggunakan teknik tersebut terhadap ternakan mereka bagi memperbanyak baka baharu yang lebih berkualiti.

Menurut Menteri Besar, Datuk Seri Aminuddin Harun, teknologi AI mampu menjana pendapatan yang lebih lumayan kepada penternak, sekali gus meningkatkan sektor penternakan di Negeri Sembilan berbanding kaedah pembiakan secara tradisional yang digunakan ketika ini.

Teknik AI adalah memasukkan benih jantan baka elit ke dalam saluran pembiakan lembu betina secara manual tanpa pengawanan semula jadi.

Beliau berkata demikian selepas merasmikan Hari Bertemu Pelanggan Jabatan Perkhidmatan Veterinar Negeri Sembilan di Seremban.


KUALA LUMPUR, 16 November - Kajian sedang dijalankan untuk meminda Akta Perlindungan Pemberi Maklumat 2010 (Akta 711).

Menteri Di Jabatan Perdana Menteri (Parlimen Dan Undang-Undang), Datuk Seri Dr. Wan Junaidi Tuanku Jaafar menyatakan, hasil kajian dan parameter bagi cadangan penambahbaikan akta 711 dijadual dibentang kepada Jemaah Menteri pada bulan depan.

Setakat ini, kerajaan sedang membuat kajian untuk pindaan tersebut termasuk mengadakan beberapa sesi libat urus dengan pihak pemegang taruh.  Ini termasuk sesi libat urus dengan pihak Pertubuhan Bangsa Bersatu Mengenai Jenayah dan Dadah.

Beliau turut mengakui, terdapat kelemahan dalam sistem perundangan yang diperkenal sebelum ini mengikut garis panduan Konvensyen Pertubuhan Bangsa Bersatu Memerangi Rasuah.  Justeru, sebarang cadangan dan maklum balas pelbagai pihak dialu-alukan berhubung akta 711 bagi tujuan penambahbaikan sekaligus mengekang kes salah laku dan rasuah.  Penjelasan itu bagi menjawab soalan asal Ahli Parlimen Port Dickson, Datuk Seri Anwar Ibrahim.


SOP ketat, SPR tetapkan 4 slot waktu mengundi di Pusat Pengundian Awal

SUNGAI UDANG, 15 November - Tanggungjawab sebagai pemilih awal bakal dilaksana 9,217 anggota tentera dan pasangan serta 2,340 anggota polis pada Hari Pengundian Awal, esok.

Suruhanjaya Pilihan Raya (SPR) menetapkan prosedur operasi standard (SOP) ketat di Pusat Pengundian Awal termasuk empat slot waktu kehadiran mengundi.

Pengundi boleh membuat semakan menerusi aplikasi mySPR Semak atau Portal Semakan Daftar Pemilih SPR.

Proses pengundian awal bakal disaksikan ejen-ejen calon yang bertanding dengan SOP ketat.

SPR akan turut menyiarkan proses pengundian secara langsung menerusi laman sosial Facebook rasminya.

Hanya empat Dewan Undangan Negeri (DUN) tidak terlibat untuk proses undi awal masing-masing iaitu Tanjung Bidara, Pengkalan Batu, Duyong dan Serkam.

Penolong Pegawai Pengurus (Undi Awal) N.11 Sungai Udang, Norazle Sulaiman berkata, 150 petugas terlibat untuk proses undi awal di lima pusat mengundi di DUN ini.

Ia melibatkan Balai Polis Sungai Udang, Sekolah Kebangsaan Kem Terendak 1, Sekolah Kebangsaan Kem Terendak 2, Sekolah Menengah Kebangsaan Kem Terendak dan Dewan Borhan.

Dalam pada itu, Timbalan Ketua Polis Melaka, Datuk Razali Abu Samah menjelaskan, 24 Pusat Pengundian Awal dibuka di Balai Polis dan Ibu Pejabat Polis Daerah termasuk di Ibu Pejabat Polis Kontinjen.

Kesemua kertas undi itu hanya akan dikira pada 20 November bermula pukul 4.00 petang.


16 kompaun dikeluarkan atas pelbagai kesalahan sepanjang 8 hari kempen PRU DUN Melaka

AYER KEROH, 15 November - 16 kompaun dengan nilai mencecah RM198,000 telah dikeluarkan terhadap parti politik serta individu sepanjang tempoh lapan hari kempen Pilihan Raya Umum (PRU) Dewan Undangan (DUN) Melaka.

Timbalan Ketua Polis Melaka, Datuk Razali Abu Samah menjelaskan, kompaun dikeluarkan polis, Kementerian Kesihatan Malaysia (KKM) dan agensi bersepadu seperti pihak berkuasa tempatan (PBT) dan Majlis Keselamatan Negara (MKN).

Antara kesalahan yang dikompaun, berkempen dari rumah ke rumah secara bersemuka, berkempen di kedai makan dan mengadakan aktiviti parti di bilik mesyuarat yang kecil.

Polis turut menerima 130 laporan berkaitan ketidakpatuhan prosedur operasi standard (SOP) kempen seperti berhimpun, dengan 41 kertas siasatan dibuka.

Dalam pada itu, polis telah meluluskan 62 permohonan permit calon dan parti politik untuk mengadakan ceramah menggunakan kenderaan dan trak dilengkapi skrin diod pemancar cahaya (LED) atau siar raya untuk berkempen.


Calon PRU DUN Melaka perlu manfaat platform RTM untuk promosi diri dan manifesto secara meluas

BEMBAN, 15 November - Platform yang disediakan Radio Televisyen Malaysia (RTM) kepada semua calon bertanding Pilihan Raya Umum (PRU) Dewan Undangan (DUN) Melaka perlu dimanfaatkan sebaiknya.

Ahli Majlis Kerja Tertinggi UMNO, Datuk Seri Reezal Merican Naina Merican berkata, calon boleh mempromosi diri dan manifesto masing-masing secara meluas.

Beliau ditemui media ketika membantu kempen Calon Barisan Nasional (BN) kerusi DUN Bemban, Datuk Koh Chin Han.


Sultan Johor nafi keluar kenyataan terhadap sebuah parti politik

JOHOR BAHRU, 15 November - Sultan Johor, Sultan Ibrahim Sultan Iskandar tidak pernah mengeluarkan sebarang kenyataan terhadap parti politik seperti mana yang ditularkan.

Menerusi Facebook rasmi baginda, Sultan Ibrahim bertitah, kenyataan itu adalah palsu yang terus disebarkan oleh pihak tidak bertanggungjawab di media sosial.

Sebelum ini, Pejabat Media dan Komunikasi Keluarga DiRaja Johor, Royal Press Office sudah membuat laporan polis berhubung penyebaran kenyataan palsu ini.

Sultan Ibrahim bertitah, segala kenyataan atau laporan berita berkaitan dengan baginda atau keluarga diraja Johor hanya akan dikeluarkan oleh Pejabat Media dan Komunikasi Keluarga DiRaja Johor.

Poster itu yang tular sejak semalam antara lain memaparkan gambar Sultan Ibrahim serta nama baginda yang mengaitkan titah baginda terhadap sebuah parti politik di negara ini.


Biodata dan poster calon, masih ramai yang belum beri maklum balas kepada RTM

BANDARAYA MELAKA, 14 November - Menteri Komunikasi dan Multimedia, Tan Sri Annuar Musa memberi jaminan, semua calon bertanding diberi ruang secukupnya untuk memperkenalkan diri menerusi siaran biodata dan poster masing-masing di televisyen.

Setakat ini, Radio Televisyen Malaysia (RTM) telah menghubungi semua calon bagi mendapatkan maklumat yang diperlukan.

Namun masih banyak calon yang belum memberi maklum balas.


PRU DUN Melaka : MelakaFM platform kempen calon bertanding

BANDARAYA MELAKA, 14 November - Menteri Komunikasi dan Multimedia, Tan Sri Annuar Musa memaklumkan calon-calon bertanding Pilihan Raya Umum (PRU) Dewan Undangan (DUN) Melaka dibenar berkempen menerusi saluran radio RTM, MelakaFM.

Kebenaran itu, inisiatif tambahan bagi membantu kesemua calon bertanding memperkenalkan diri selain di televisyen.

Kemudahan juga diberikan berikutan terdapat sesetengah kawasan di Melaka yang tidak memiliki capaian internet memuaskan untuk membolehkan calon-calon berkempen secara maya.

Dalam pada itu, Kementerian Komunikasi dan Multimedia (KKMM) juga bakal meneliti semula kesesuaian inisiatif untuk diaplikasi dalam PRU DUN Sarawak yang akan diadakan tidak lama lagi.


RTM kekal saluran berita yang sahih dan diyakini sepanjang PRU DUN Melaka

BANDARAYA MELAKA, 14 November - Radio Televisyen Malaysia (RTM) kekal saluran penyampaian berita yang sahih dan diyakini sepanjang Pilihan Raya Umum (PRU) Dewan Undangan (DUN) Melaka.

Jelas Menteri Komunikasi dan Multimedia, Tan Sri Annuar Musa, RTM sentiasa menitikberatkan aspek kualiti siaran berita dan tidak sewenang-wenangnya menyiarkan laporan serta maklumat kurang tepat, juga tidak diyakini.

Prinsip itu membuatkan RTM sentiasa dipercayai dan menjadi sumber rujukan utama masyarakat.

Tambah beliau, RTM juga sentiasa mengamalkan etika pemberitaan yang berkualiti tinggi dan tidak mengejar populariti seperti platform berita lain.

Tan Sri Annuar berkata demikian selepas menjadi tetamu di konti MelakaFM.

Sebelum itu, beliau meluangkan masa melawat Pusat Operasi Berita RTM PRU DUN Melaka dan beramah mesra dengan petugas RTM.

Hadir sama, Ketua Pengarah Penyiaran, Datuk Ruzain Idris.


Ikrar Perikatan Nasional Untuk Melaka dilancarkan

SHAH ALAM, 14 November - Perikatan Nasional (PN) telah melancarkan manifesto atau ikrar sempena Pilihan Raya Umum (PRU) Dewan Undangan (DUN) Melaka.

Berteraskan enam tunjang utama, ia berpacukan 11 strategi dan berlandaskan 74 pendekatan.

Pengerusi PN, Tan Sri Muhyiddin Yassin berkata, ikrar berkenaan adalah satu komitmen bahawa kerajaan negeri yang bakal dibentuk nanti adalah berteraskan suara rakyat.

Komitmen berkenaan ke arah 'Melaka Bangkit Gemilang' sebagai sebuah negeri yang maju, prihatin rakyat dan dipimpin oleh sebuah pasukan kepimpinan yang berintegriti.

Antara enam tunjang utama berkenaan adalah Keutuhan Ekonomi, Keprihatinan Kepada Rakyat, Kerancakan Sektor Pelancongan, Kelestarian Alam Sekitar, Kecekapan Infrastruktur serta Keteguhan Dan Kejujuran Pentadbiran.

Bagi memastikan tawaran Ikrar Perikatan Nasional Untuk Melaka dipenuhi, sebuah Jawatankuasa Khas Pemantau Pelaksanaan akan ditubuhkan.

Ia dianggotai anak jati Melaka daripada golongan profesional dan berpengalaman.

Majlis pelancaran ikrar berkenaan berlangsung di Shah Alam.


Tan Sri Annuar Musa berkunjung ke Stesen Radio MelakaFM, lihat sendiri operasi Bilik Gerakan Berita PRU DUN Melaka

BANDARAYA MELAKA, 14 November - Menteri Komunikasi dan Multimedia, Tan Sri Annuar Musa meluangkan masa berkunjung ke Stesen Radio MelakaFM petang tadi.

Ketibaan beliau disambut Ketua Pengarah Penyiaran, Datuk Ruzain Idris, Pengarah Berita Ehwal Semasa, Zuraida Mohammad Arif dan Pengarah MelakaFM, Mohd Yusni Mohamed Ali.

Pada lawatan tersebut, beliau dibawa melihat sendiri operasi Bilik Gerakan Berita PRU DUN Melaka.

Beliau kemudiannya sempat ke udara bersama DJ Faz di dalam konti MelakaFM.

Tan Sri Annuar kemudian menandatangani buku pelawat serta beramah mesra dengan petugas dan kakitangan RTM sebelum bergerak meninggalkan MelakaFM.


Kerajaan tubuh pasukan petugas khas, semak semula perundangan berkaitan

PUTRAJAYA, 14 November - Pasukan petugas khas ditubuhkan untuk menyemak semula undang-undang berkaitan kes tuntutan Pulau Batu Puteh, Batuan Tengah dan Tubir Selatan.

Ia diketuai Bekas Peguam Negara - Tan Sri Mohamed Apandi Ali.

Kenyataan Menteri di Jabatan Perdana Menteri (Parlimen dan Undang-Undang) - Datuk Seri Dr Wan Junaidi Tuanku Jaafar memaklumkan, pasukan itu akan mengesyorkan pilihan terbaik mengenai hala tuju kerjaan berhubung kes berkenaan.

Kesemua dapatan dan syor pasukan tersebut akan dikemuka kepada Mesyuarat Jemaah Menteri dalam tempoh 6 bulan .

Memorandum Jemaah Menteri berhubung penubuhan Pasukan Petugas Khas ini termasuk terma rujukan, keanggotaan dan implikasi kewangan akan dibentangkan untuk pertimbangan dan kelulusan Jemaah Menteri dalam masa terdekat.


PM zahirkan ucapan tahniah kepada seluruh rakyat Malaysia atas sokongan terhadap PICK

KUALA LUMPUR, 14 November - Datuk Seri Ismail Sabri menzahirkan penghargaan dan ucapan tahniah kepada seluruh rakyat Malaysia atas sokongan, kepercayaan dan keyakinan penuh terhadap kerajaan, untuk memulihkan negara dalam tempoh yang sangat mencabar ini.


Kerajaan komited jaga kebajikan semua kaum, pastikan tiada yang tersisih

KUALA LUMPUR, 14 November - Kerajaan sentiasa komited menjaga kebajikan semua kaum di negara ini bagi memastikan tiada yang tersisih.

Perdana Menteri, Datuk Seri Ismail Sabri Yaakob berkata, peruntukan bernilai RM145 juta dalam Bajet 2022 bagi memperkasa sosio ekonomi komuniti India, antara yang dilakukan selaras agenda pembangunan negara.

Tambah beliau nilai-nilai tersebut turut ditekankan dalam setiap agama dan menjadi tanggungjawab seluruh masyarakat.

Beliau menyatakannya dalam ucapan sempena Majlis Rumah Terbuka Malaysia Deepavali 2021 di ibu negara.


PRU DUN Melaka, tiada keperluan adakan debat terbuka melalui media kerajaan

JASIN, 13 November - Menteri Komunikasi dan Multimedia, Tan Sri Annuar Musa menegaskan, tiada keperluan mengadakan debat terbuka melalui media kerajaan memandangkan Pilihan Raya Umum (PRU) Dewan Undangan (DUN) Melaka tidak melibatkan seluruh negara.

Tan Sri Annuar mengulas cadangan Pengerusi Pakatan Harapan (PH), Datuk Seri Anwar Ibrahim supaya debat terbuka dianjurkan antara calon ketua menteri daripada PH, Barisan Nasional (BN) dan Perikatan Nasional (PN) disiarkan melalui media rasmi kerajaan.


MCMC bersedia tangani sebarang isu berkaitan akses internet sepanjang tempoh PRU DUN Melaka

MACHAP JAYA, 13 November - Suruhanjaya Komunikasi dan Multimedia Malaysia (MCMC) sentiasa bersedia menangani sebarang isu berkaitan akses internet sepanjang tempoh Pilihan Raya Umum (PRU) Dewan Undangan (DUN) Melaka.

Kerjasama dengan semua syarikat penyedia rangkaian telekomunikasi dilaksanakan bagi mengatasi sebarang masalah yang mungkin timbul.

Orang ramai disaran segera membuat aduan sekiranya terdapat mana-mana kawasan yang mencatatkan capaian internet yang lemah dan perlahan.

Jelas Menteri Komunikasi dan Multimedia, Tan Sri Annuar Musa, sebelum ini MCMC telah membuat semakan capaian internet di seluruh negeri Melaka dan ia berada dalam keadaan baik.

Namun, capaian internet itu boleh menjadi lemah di sesetengah kawasan berikutan penggunaan internet yang tinggi dalam tempoh berkempen.


Calon perlu lebih kreatif raih perhatian pengundi veteran menerusi media sosial

RIM, 13 November - Media baharu sinonim dengan golongan muda tetapi tidak bagi golongan veteran.

Justeru, calon dan jentera parti perlu mencari alternatif dan berfikir 'luar kotak' dalam mendekati pemilih berusia 50 tahun ke atas dengan menggunakan platform berkenaan.

Penganalisis politik dan media sosial UiTM Shah Alam, Profesor Madya Dr Sara Chinnasamy menjelaskan, trend pengundi veteran, tidak menggunakan sepenuhnya platform media sosial seperti Facebook, Twitter dan Youtube.

Justeru, interaksi dua hala diperlukan dalam mendekati pemilih berkenaan.

Beliau percaya, interaksi dua hala dapat memberi peluang kepada calon berinteraksi langsung dengan pengundi walaupun tanpa bersemuka secara fizikal.

Sekaligus memastikan prosedur operasi standard (SOP) tetap dipatuhi.


Semua pihak perlu patuhi SOP PRU DUN Melaka, elak peningkatan mendadak kes COVID-19

MACHAP JAYA, 13 November - Menteri Komunikasi dan Multimedia, Tan Sri Annuar Musa menjelaskan, pelaksanaan prosedur operasi standard (SOP) Pilihan Raya Umum (PRU) Dewan Undangan (DUN) Melaka telah melalui proses perbincangan terperinci sebelum diputuskan.

Justeru, beliau meminta semua pihak yang terlibat khususnya petugas parti politik untuk terus patuh SOP bagi mengelak peningkatan mendadak kes COVID-19 seperti yang berlaku pada PRU DUN Sabah.


Langkah kongsi biodata dan poster semua calon bertanding menerusi RTM disokong

TANJUNG BIDARA, 13 November - Langkah memberi peluang kepada semua calon berkongsi biodata dan poster menerusi Radio Televisyen Malaysia (RTM), disokong Ketua Wanita Perikatan Nasional (PN), Datuk Seri Rina Mohd Harun.

Jelas beliau, peluang itu boleh mempromosikan calon terbabit.

Datuk Seri Rina menyambut baik usaha itu memandangkan banyak kekangan prosedur operasi standard (SOP) yang tidak pernah dilalui sebelum ini.

Beliau berkata demikian ketika mengadakan lawatan ke Bilik Gerakan Tanjung Bidara.


Tiada eksperimen BN di PRU DUN Melaka, mahu pastikan landskap politik negara berkeadaan baik

BANDARAYA MELAKA, 13 November - Pengarah Operasi dan Kempen Pilihan Raya Barisan Nasional (BN), Datuk Seri Ahmad Maslan menegaskan, Pilihan Raya Umum (PRU) Dewan Undangan (DUN) Melaka tidak seharusnya dijadikan bahan ujikaji bagi parti itu.

Ia juga bagi memastikan masa hadapan landskap politik tanah air menjelang Pilihan Raya Umum (PRU) akan datang berada dalam situasi baik.

Dalam pada itu, beliau juga menasihati calon BN agar memanfaatkan sepenuhnya peluang yang disediakan untuk menonjolkan diri sepanjang pilihan raya ini.

Calon bagaimanapun diingatkan, tidak leka ketika berkempen dan terus patuh kepada prosedur operasi standard (SOP) yang ditetapkan.

Datuk Seri Ahmad Maslan bercakap dalam sidang media selepas mengadakan lawatan ke Pusat Media KKMM di Melaka.


DBP lancar buku Biografi Sasterawan Negara : Shahnon Ahmad Anak Nan Bertuah

SIK, 13 November - Dewan Bahasa dan Pustaka (DBP) menerbitkan buku Biografi Sasterawan Negara : Shahnon Ahmad Anak Nan Bertuah, bagi mengajak masyarakat menyelusuri dan menghargai karya pengarang novel terkenal, Ranjau Sepanjang Jalan itu.

Biografi menceritakan riwayat Sasterawan Negara kedua, adalah hasil karya penulis terkenal dari Kedah yang juga sahabat baik allahyarham, Profesor Emeritus Datuk Dr Mohd Yusof Hasan.

Menurut Datuk Dr Mohd Yusof, biografi tersebut dihasilkan dengan mengambil masa yang lama kerana memerlukan penyelidikan yang teliti tentang Shahnon Ahmad.

Katanya, di antara Sasterawan Negara lain yang mendapat perhatian DBP untuk penulisan biografi ialah Keris Mas, Arena Wati dan Muhammad Haji Salleh.

Pelancaran disempurnakan oleh Menteri Besar Kedah, Datuk Seri Muhammad Sanusi Md Nor di daerah kelahiran Shahnon Ahmad di Sik.

Turut diadakan, majlis memperingati Sasterawan Negara itu dengan kerjasama Angkatan Sasterawan Nasional (ASAS) Kedah.

Terdahulu dalam ucapan perasmiannya, Datuk Seri Muhammad Sanusi berkata, Allahyarham Shahnon adalah antara penulis kebanggaan negara seperti penulis–penulis cemerlang yang lain dalam dunia penulisan terutama kepada negeri Kedah.

Katanya, biografi tersebut menggambarkan perjalanan kerohanian dan kejiwaan pensyarahnya di Universiti Sains Malaysia (USM) itu.

Dari bersifat kekampungan hingga ke peringkat dunia, dengan mengangkat tema kedesaan kampung kelahirannya, Kampung Banggol Dedap, walaupun kaya dengan kemiskinan tetapi kaya juga kesantunan, kepandaian dan kebijaksanaan.


Bermula esok, RTM beri ruang semua calon PRU DUN Melaka perkenalkan diri

MACHAP UMBOO, 13 November - Bermula esok, semua calon yang bertanding dalam Pilihan Raya Umum (PRU) Dewan Undangan Negeri (DUN) Melaka akan diberi ruang untuk memperkenalkan diri menerusi saluran Radio Televisyen Malaysia (RTM).

Menteri Komunikasi dan Multimedia, Tan Sri Annuar Musa bagaimanapun berkata, ia hanya terhad kepada pengenalan biodata dan poster calon bertanding.

Kebenaran itu diputuskan dengan mengambil kira kesukaran calon bertanding untuk berkempen dalam situasi norma baharu.


PM wakili seluruh rakyat ucap tahniah, keputeraan rasmi YDP Agong

KUALA LUMPUR, 13 November - Perdana Menteri, Dato' Sri Ismail Sabri Yaakob merafak sembah tahniah sempena ulang tahun keputeraan rasmi Seri Paduka Baginda.

Ucapan dibuat bagi mewakili seluruh rakyat Malaysia

Dato' Sri Ismail Sabri Yaakob turut sembah maklum pelaksanaan Program Imunisasi COVID-19 Kebangsaan Remaja yang menjadi pemangkin kepada usaha pembangunan ekonomi dan pemulihan negara


Keputeraan Rasmi YDP Agong: 44 daripada 1,207 penerima terima darjah kebesaran, pingat hari ini

KUALA LUMPUR, 13 November - 1,207 individu menerima Darjah Kebesaran, Bintang dan Pingat Persekutuan 2021 sempena Hari Keputeraan rasmi Yang di-Pertuan Agong.

Daripada jumlah itu 44 menerimanya hari ini.

Yang di-Pertuan Agong berkenan berangkat ke Istiadat Menghadap dan Pengurniaan Darjah Kebesaran, Bintang dan Pingat Persekutuan di Istana Negara pagi tadi.

Turut berangkat Raja Permaisuri Agong Tunku Hajah Azizah Aminah Maimunah Iskandariah.

Keberangkatan baginda berdua disambut Perdana Menteri, Datuk Seri Ismail Sabri Yaakob dan isteri, Datin Seri Muhaini Zainal Abidin.

Ini merupakan tahun kedua istiadat berlangsung dalam suasana norma baharu dengan pematuhan prosedur operasi standard (SOP) COVID-19.


Kelonggaran PPN boleh hilang jika rakyat terus lalai

KUALA LUMPUR, 13 November - Yang diPertuan Agong Al-Sultan Abdullah Ri’ayatuddin Al-Mustafa Billah Shah mengingatkan rakyat bahawa kelonggaran Pelan Pemulihan Negara (PPN) boleh hilang sekali lagi jika lalai.

Justeru, semua pihak perlu terus patuh SOP ditetapkan dan mengambil iktibar daripada ujian sebelum ini.

Dalam titah sempena sambutan Hari Keputeraan rasmi Yang di-Pertuan Agong itu, Al-Sultan Abdullah turut mahu konsep Keluarga Malaysia diperhalusi dan ditambah baik dari semasa ke semasa.

Baginda juga berharap belanjawan kerajaan diurus dengan teliti bagi meningkatkan sosioekonomi rakyat.

Rangka strategi dan pendekatan lebih berkesan perlu dilaksana bagi menangani kerugian seperti dilaporkan Laporan Ketua Audit Negara 2020.


Seorang lagi suspek lari dari depot ditahan

PAPAR, 12 November - Seorang lagi suspek tahanan lari dari Depot Tahanan Imigresen (DTI) Papar pada Rabu berjaya ditahan.

Suspek, Tuliang Madalani, 35 tahun, ditangkap di Pantai Kampung Gusi pada pukul 3.15 petang tadi.

Ketua Polis Daerah Papar, DSP Batholomew Umpit mengesahkan tangkapan tersebut ketika dihubungi pemberita RTM di Kota Kinabalu.

Menurutnya, sehingga hari ini sepuluh tahanan telah dikesan dan ditangkap semula.

Empat lagi suspek yang sedang diburu iaitu Nadzwin Usman,24 tahun, Herman Bilau, 35 tahun, Husin Japar, 43 tahun dan Pertama Lapanji berusia 40.

Beliau turut memaklumkan, pihaknya juga giat memburu dua suspek yang melarikan diri dengan berenang ke laut, iaitu Pertama dan seorang suspek belum diketahui.

Orang ramai yang mempunyai maklumat boleh menghubungi Ibu Pejabat Polis Daerah (IPD) Papar di talian 088-912222 dan talian hotline 088-916064.

Rabu lalu, seramai 14 tahanan DTI warga Filipina berusia lingkungan 23 - 43 tahun telah melarikan diri pada pukul 3.30 pagi dengan mengumpil bumbung tandas pusat tahanan berkenaan dan memotong pagar.


Penggiat seni diingatkan supaya lengkapkan vaksinasi

KUALA LUMPUR, 12 November - Penggiat seni yang belum menerima suntikan vaksin COVID-19 perlu segera berbuat demikian demi kelangsungan industri kreatif.

Tanpa vaksinasi lengkap mereka berdepan kekangan, selain berisiko mendapat kesan serius sekiranya dijangkiti.

Tan Sri Annuar Musa berkata demikian selepas Program Keluarga Malaysia FINAS di ibu negara.

Pada majlis itu, beliau menyampaikan sumbangan kepada 45 penerima termasuk artis veteran.


PM menyifatkan lawatan rasmi ke Indonesia amat berjaya

BANDUNG, 12 November - Perdana Menteri berpuas hati dengan lawatan rasmi tiga harinya ke Indonesia.

Kemuncak lawatan rasmi 3 hari Perdana Menteri ke Indonesia adalah bertemu Presiden Joko Widodo di Istana Bogor.

Antara dicapai persetujuan pelaksanaan koridor perjalanan kedua-dua negara.

Kesepakatan itu menjadikan Indonesia negara kedua selepas Singapura yang melaksanakan aturan tersebut dengan Malaysia.

Selain itu, dua Memorandum Persefahaman (MOU) dimeterai Kuala Lumpur-Jakarta.

Perjanjian mengenai “Kerjasama dan Bantuan Bersama Dalam Perkara Kastam” dicapai buat pertama kalinya.  Manakala MOU Bidang Pendidikan diperbaharui setelah 12 tahun tertunggak.

Selain itu, empat MOU dan perjanjian bernilai AS$3.1 bilion turut ditandatangani sektor swasta kedua-dua negara .

Kunjungan ke Indonesia merupakan lawatan sulung Datuk Seri Ismail Sabri ke luar negara sejak mengambil alih jawatan Perdana Menteri 21 Ogos lalu.


Malaysia komited capai matlamat APEC

PUTRAJAYA, 12 November - Kerajaan komited melakukan yang termampu dan sebaik mungkin dalam memajukan matlamat Kerjasama Ekonomi Asia Pasifik (APEC) dan Wawasan Putrajaya 2040.

Untuk itu, Malaysia berkongsi pelan pemulihan ekonomi pasca COVID-19 dengan negara anggota.

Perdana Menteri, Datuk Seri Ismail Sabri Yaakob menerusi muat naik di facebook memaklumkan beliau menyertai dialog Majlis Penasihat Perniagaan APEC sebaik menamatkan lawatan rasmi ke Indonesia.

Dalam sesi itu, beliau menyampaikan pelan Malaysia dalam memulihkan ekonomi pasca-COVID-19 secara dalam talian.

Pelan melibatkan pemberian pelalian meluas, pemberian pakej rangsangan ekonomi bernilai sehingga AS$127 bilion dan pembukaan sempadan melalui Lorong Perjalanan Vaksinasi serta inisiatif Pusat Sehenti.

Tahun ini, APEC dipengerusikan Perdana Menteri New Zealand, Jacinda Ardern.


Fasa 4 PPN, 130 pelajar  IKBN Kuala Perlis kembali ikuti pembelajaran secara bersemuka

KUALA PERLIS, 11 November - Setelah mengikuti pengajaran dan pembelajaran secara dalam talian sejak dua bulan lalu, 130 orang pelajar Institut Kemahiran Belia Negara (IKBN) Kuala Perlis kembali mengikuti pembelajaran secara bersemuka.

Bagi Pengarah IKBN Kuala Perlis, Zurihanmi Zakariya, mereka terdiri daripada 16 pelajar wanita dan 114 pelajar lelaki dari seluruh negara.

Kesemua pelajar terbabit sebelum ini telah berdaftar secara atas talian pada bulan Ogos 2021 ekoran pandemik COVID-19 dan fasa Pergerakan Kawalan Pergerakan (PKP) di seluruh negara.

Pelajar bersemangat untuk meneruskan pelajaran seperti biasa berikutan Perlis kini dalam Fasa Empat Pelan Pemulihan Negara (PPN).

Walaupun pengajaran dan pembelajaran secara bersemuka, prosesnya dilaksanakan mengikut prosedur operasi standard (SOP) yang ditetapkan.

Pelajar yang kembali ke IKBN Kuala Perlis telah mengikuti Minggu Paradigma yang berakhir hari ini.


MCMC bersedia dengan peningkatan aliran trafik internet, telekomunikasi sepanjang PRU DUN Melaka


Sebuah rumah pam dibina di Taman Rambai Jaya untuk atasi masalah banjir

BUKIT RAMBAI, 11 November - Sebuah rumah pam telah didirikan di Taman Rambai Jaya, Bukit Rambai, Melaka bagi mengatasi masalah banjir di lokasi berkenaan.

Projek tersebut yang menelan kos berjumlah RM1.18 juta itu dijangka siap Januari tahun depan.

Datuk Bandar Melaka, Datuk Zainal Abu berkata, selain pembinaan rumah pam, terdapat beberapa projek lain yang dilaksanakan untuk mengatasi masalah banjir.


2 kilang tidak memenuhi aspek kebersihan diarah tutup

KEPALA BATAS, 11 November - Dua kilang diarah tutup kerana tidak mematuhi Program Jaminan Keselamatan Makanan di daerah Seberang Perai Utara (SPU).

Keputusan itu diambil selepas mendapati kedua-dua premis tidak mengekalkan tahap kebersihan yang ditetapkan Kementerian Kesihatan (KKM).

Kilang kicap serta roti itu didapati tidak menitikberatkan aspek kebersihan yang boleh membahayakan kesihatan pelanggan.  Pegawai Kesihatan Persekitaran Bahagian Keselamatan dan Kualiti Makanan (BKKM), Jabatan Kesihatan Pulau Pinang, Mohd Wazir Khalid berkata, pihaknya terpaksa mengeluarkan 9 kompaun bernilai RM9,000.

Kedua-dua premis diarah tutup segera di bawah Notis Perintah Penutupan Premis di bawah Seksyen 11 Akta Makanan 1983 berkuatkuasa hari ini.  Terdahulu, pihak Jabatan Kesihatan Negeri serta pihak berkuasa tempatan membuat serbuan ke atas kedua-dua premis ekoran daripada makluman orang awam.


27 keluarga mangsa banjir, terima sumbangan Pusat Khidmat DUN Pauh

PAUH, 11 November - 27 keluarga yang terlibat dalam bencana banjir yang melanda sekitar Pauh, Arau pagi semalam menerima sumbangan dari Pusat Khidmat Dewan Undangan Negeri Pauh.

Mereka terdiri 14 keluarga di Kampung Felcra dan Ulu Pauh, tujuh keluarga di Kampung Alor Setar, lima keluarga di Kampung Padang Telela dan satu lagi keluarga di Kampung Katong.

Bantuan berupa makanan asas kepada keluarga terlibat disampaikan Exco Negeri yang juga ADUN Pauh, Rozieana Ahmad.

Selain mangsa banjir, satu keluarga yang terlibat dengan kejadian pokok tumbang yang menghempap rumah didiami mereka di Kampung Alor Setar turut menerima bantuan.

Sumbangan yang disalurkan sedikit sebanyak diharap dapat meringankan beban ditanggung keluarga terlibat.


Jual ikan sangkar elak kerugian

TUMPAT, 11 November - Pengusaha ikan sangkar di Lagun Sri Tujoh, Tumpat, Kelantan melakukan pelbagai persediaan berdepan musim tengkujuh untuk mengelakkan kerugian lebih besar.

Mereka mengambil alternatif dengan menjual spesis ikan yang dipelihara termasuk Siakap, Talapia dan Kerapu Hibrid sejak seminggu lalu.

Hasil ikan sangkar yang telah matang dijual kepada pengusaha restoran dan pengusaha kolam pancing di sekitar negeri Johor, Melaka dan Pulau Pinang.  Bagi pengusaha ikan sangkar yang sudah terlibat sejak tiga tahun lalu, Mohd Sofian Mohd Nordin, 29 tahun, dia memiliki 20 buah sangkar dengan 2,000 ekor ikan dari pelbagai spesis. Katanya, kejadian ikan mati pada musim tengkujuh tahun lalu dijadikan iktibar untuk lebih bersiap sedia berdepan musim tengkujuh kali ini.

Sementara seorang lagi pengusaha ikan, Mohd Azmi Ismail, 50 tahun, dia yang baharu berjinak memelihara ikan sangkar sejak 5 bulan lalu mempunyai 14 buah sangkar dengan 6,000 ekor ikan seperti siakap merah dan putih.  Bagaimanapun, dalam sangkarnya masih terdapat kumpulan ikan yang tidak mencapai berat untuk dijual.


27 kru bot berdepan detik cemas, cuaca buruk undang insiden di Perairan Pulau Pisang

JOHOR BAHRU, 11 November - 27 kru tiga bot yang membawa muatan kelapa terselamat selepas berdepan detik cemas apabila bot dinaiki karam akibat cuaca buruk di Perairan Pulau Pisang, Johor.

Pengarah Maritim negeri, Laksamana Pertama Maritim Nurul Hizam Zakaria berkata, KLM Budiman dijumpai hampir tenggelam di kedudukan 8.1 batu nautika Tanjung Laboh oleh sebuah kapal kargo.

Semua 10 kru selamat.  Dalam kejadian berasingan, tujuh kru KLM Alam Makmur pula ditemui di kedudukan 7.4 batu nautika barat daya Pulau Pisang oleh sebuah kapal pasir.  Bot tersebut telah karam dan kedudukannya tidak diketahui.  Manakala, 10 kru KLM Firman Jaya Tiga turut diselamatkan sebuah bot dan dibawa ke Tanjung Balai, Indonesia.

Bot karam dan lokasi tidak dapat dikenalpasti.


Fenomena kepala air : Jabatan Perhutanan Kedah tutup kesemua hutan lipur, kawasan rekreasi seliaannya

ALOR SETAR, 10 November - Berkuatkuasa semalam, kesemua sembilan hutan lipur dan kawasan rekreasi di bawah seliaan Jabatan Perhutanan Kedah ditutup sepenuhnya dan akan dibuka selewat-lewatnya Januari depan.

Aktiviti pendakian gunung turut tidak dibenarkan.

Pengarah Jabatan Perhutanan Kedah, Muhamad Abdullah ketika dihubungi berkata, penutupan berkenaan atas nasihat Jabatan Meteorologi.  Ia bagi mengelak berlaku kemalangan jiwa, kecederaan dan perkara tidak diingini akibat fenomena kepala air.  Hutan Lipur tersebut termasuk Pusat Peranginan Taman Eko-Rimba Bukit Wang, Jitra, Air Terjun Lata Bayu di Baling, Perangin, Lata Mengkuang di Sik dan Hutan Lipur Puncak Janing.  Turut ditutup, Pusat Rekreasi Tupah di Merbok, Sungai Petani, Air Terjun Lata Bukit Hijau, Baling dan Air Terjun Batu Hampar.


Calon wanita terus komited, guna media sosial perkenalkan diri

BANDARAYA MELAKA, 10 November - Sudah menjadi kelaziman, calon muda khususnya wanita menjadi tumpuan setiap kali pilihan raya.

Timbul persoalan, mampukah calon muda meyakinkan pengundi untuk memilih mereka sebagai wakil di Dewan Undangan Negeri (DUN).

Namun, mereka percaya media sosial boleh dimanfaatkan sebaik mungkin untuk memperkenalkan diri, sekaligus memenangi hati pengundi.

Statistik daftar pemilih bagi DUN Kesidang menunjukkan pengundi berusia 30 hingga 39 tahun mencatatkan peratusan tertinggi iaitu 25.61% diikuti pengundi berumur 40 hingga 49 tahun dengan 21.71%.

Bagi DUN Banda Hilir pula, pengundi berusia 60 hingga 69 tahun mencatatkan peratusan tertinggi iaitu 20.99% diikuti pengundi berusia 50 hingga 59 tahun, 20.23%.


Kempen dalam norma baharu, calon dan parti perlu kreatif cari kaedah pancing undi

ALOR GAJAH, 10 November - Membudayakan penggunaan media sosial menjadi antara cabaran dihadapi calon Pilihanraya (PRU) Dewan Undangan Negeri (DUN) Melaka sepanjang tempoh berkempen dalam suasana norma baharu.

Ini kerana masih terdapat rakyat yang tidak biasa dengan media sosial.

Justeru, calon dan parti-parti bertanding perlu kreatif mencari kaedah lain untuk memancing undi.

Calon BN DUN Gadek, P. Shanmugam berkata, kekangan itu memerlukan pihaknya untuk mencari kaedah baharu sewaktu berkempen di kawasan berkenaan.

Pihaknya kini mengunakan pendekatan lain seperti mengedarkan risalah di dalam peti surat rumah penduduk.

Namun, beliau optimis pendekatan yang dilakukan sepanjang tempoh berkempen akan dapat dilalui dengan jayanya.


BN lancar manifesto, fokus pastikan kestabilan politik

AYER KEROH, 10 November - Barisan Nasional (BN) melancarkan manifestonya dengan lima teras utama dan 103 inisiatif.

Fokusnya memastikan kestabilan politik matang menerusi penyediaan peruntukan kepada semua 28 Ahli Dewan Undangan Negeri (ADUN) termasuk ADUN pembangkang.

Timbalan Pengerusi BN, Datuk Seri Mohamad Hasan berkata, BN turut menetapkan janji untuk merealisasikan lonjakan ekonomi baharu di Melaka selain mewujudkan 10,000 peluang pekerjaan setiap tahun.

Juga berhasrat memperkasa tadbir urus yang bersih selain mewujudkan DUN Belia bagi menyokong penglibatan belia dalam menyalurkan idea terhadap tadbir urus kerajaan.

Turut terkandung, agenda khusus melibatkan pendidikan kanak-kanak, sokongan sosial komuniti orang kurang upaya (OKU), Orang Asli serta warga emas.

Teras terakhir, pembangunan mampan dengan fokus kepada projek mengatasi banjir serta mempromosi pelancongan.

Beliau berucap melancarkan Manifesto BN secara dalam talian.


PH umum Adly Zahari calon Ketua Menteri Melaka

BANDARAYA MELAKA, 10 November - Pengerusi Pakatan Harapan (PH) Melaka, Adly Zahari diumumkan sebagai calon Ketua Menteri Melaka sekiranya gabungan itu mendapat mandat rakyat pada Pilihan Raya Umum DUN Melaka.

Pengumuman itu dibuat oleh Pengerusi Pakatan Harapan, Datuk Seri Anwar Ibrahim ketika merasmikan Pelan Tindakan Maju Bersama Harapan, untuk PRU DUN Melaka.

Adly Zahari bersaing dengan tiga calon iaitu Datuk Hasnoor Husin (BN) yang juga Timbalan Ketua UMNO Bahagian Hang Tuah Jaya, Muhammad Al Afiz Yahya (PN) dan Abdul Hamid Mustapah (Bebas).

Mengenai Pelan Tindakan berkenaan, ia menggariskan tiga teras, enam strategi dan 32 inisiatif.

Tiga teras itu ialah Melaka Sejahtera, Melaka Makmur dan Melaka Stabil.

Ia memberi fokus kepada inisiatif kesihatan, kesejahteraan rakyat, peluang pekerjaan dan sokongan perniagaan.

Turut hadir Presiden AMANAH, Mohamad Sabu, Setiausaha Agung DAP, Lim Guan Eng.


PPS di Langkap dibuka semula

TELUK INTAN, 10 November - Pusat Pemindahan Sementara (PPS) di Dewan Majlis Perbandaran Teluk Intan (MPTI) di Langkap beroperasi semula pukul 11 pagi tadi bagi membantu penduduk terjejas banjir.

Menurut jurucakap Sekretariat Jawatankuasa Pengurusan Bencana daerah Hilir Perak, PPS tersebut menempatkan 41 penduduk daripada lapan keluarga.  Paras air mula naik selepas hujan lebat sejak semalam di Batu 7 setengah Lorong Mesra.  Ia juga berpunca daripada limpahan air dari Sungai Sungkai hidup dan Sungai Sungkai Mati.

PPS MPTI Langkap ditutup pada pukul 3 petang semalam, selepas 21 mangsa dibenarkan pulang ke rumah selepas banjir surut sepenuhnya.


Pematuhan SOP kempen PRU DUN Melaka mendukacitakan, banyak pihak ambil kesempatan

AYER KEROH, 10 November - Aspek pematuhan prosedur operasi standard (SOP) oleh calon-calon dan petugas parti politik sepanjang kempen Pilihan Raya Umum (PRU) Dewan Undangan Negeri (DUN) Melaka masih berada pada tahap yang mendukacitakan.

Ini kerana masih terdapat banyak pihak yang mengambil kesempatan atas kelompongan SOP sedia ada demi kepentingan mereka.

Menurut Pengarah Jabatan Kesihatan Negeri Melaka, Dr. Rusdi Abdul Rahman, sekiranya tindakan tidak bertanggungjawab tersebut tidak dibendung, ia boleh menyumbang kepada peningkatan kes dan gelombang keempat COVID-19.

Antara contoh aktiviti dilakukan seperti makan di warung dan kedai makan bersama orang ramai.

Walaupun aktiviti makan di kedai itu tidak salah namun tujuan mereka yang ingin berjumpa dan beramah mesra dengan orang ramai di kedai makan tersebut adalah salah dan melanggar SOP pilihan raya.

Secara keseluruhan, sebanyak lapan kompaun berjumlah RM76,000 telah dikeluarkan oleh pihak polis dan Jabatan Kesihatan Melaka atas kesalahan pelanggaran SOP pilihan raya.

Kompaun dikenakan kepada pihak penganjur program dan orang perseorangan kerana gagal mengamalkan penjarakan fizikal.


Bunuh ibu sebelum digilis lori

GURUN, 10 November - Wanita warga emas mati dipercayai dibunuh anaknya sendiri di kediamannya di Batu 5, Jalan Jeniang, Gurun, Kedah, pagi tadi. Suspek lelaki berusia 30-an melarikan diri selepas kejadian itu, akhirnya bertindak membunuh diri dengan menerpa ke jalan raya sebelum dirempuh treler. Ketua Polis Daerah Kuala Muda, ACP Adzli Abu Shah berkata pemeriksaan ke atas mangsa berusia 71 tahun itu mendapati leher mangsa dikelar dan terdapat kecederaan di tangan dan telinga. Mangsa juga dipercayai dihentak dengan objek tumpul. Ketika ditemui, mangsa berada di ruang tamu dalam keadaan terlentang.  Mangsa dipercayai tinggal bersama suspek yang mempunyai rekod pesakit mental dan berlaku pertengkaran setiap hari sebelum tragedi berlaku. Polis tidak menolak kemungkinan suspek berada dalam pengaruh dadah sebelum bertindak membunuh ibunya.


Jabatan Penyiaran tidak terima sebarang aduan warga kerja enggan divaksin COVID-19

KUALA LUMPUR, 10 November - Jabatan Penyiaran Malaysia setakat ini tidak menerima sebarang aduan berkaitan keengganan warga kerjanya menerima vaksin COVID-19 mahupun yang belum bersedia menerimanya tanpa alasan kukuh.

Menurut Ketua Pengarahnya, Datuk Ruzain Idris, namun pengecualian akan diberikan kepada mana-mana pihak yang mempunyai masalah kesihatan.

Tegasnya, bagi kakitangan yang belum menerima vaksinasi kerana masalah kesihatan, perlu memaklumkan kepada penyelia masing-masing bagi membolehkan mereka diberi tugas bersesuaian agar tidak memberi implikasi kepada rakan sekerja.

Beliau ditemui media selepas Majlis Perhimpunan Bulanan Jabatan Penyiaran di Angkasapuri.

Dalam pada itu beliau menyeru seluruh warga RTM menggunakan platform sosial media sebagai strategi efektif memastikan RTM kekal relevan kepada masyarakat khususnya golongan muda.


Banjir kilat, hujan lebat sebabkan rekahan tanah

SRI AMAN, 10 November - Beberapa lokasi dilanda banjir kilat berikutan hujan lebat sejak tengah malam tadi.

Antara yang terjejas ialah Rumah Panjang Entebar, Kampung Tintingkah, Pasar Batu Lintang dan Lokasi Ops Benteng Batu Lintang.

Paras air sungai yang naik mendadak menyebabkan air melimpah masuk ke rumah berhampiran kawasan tersebut.  Banjir kilat juga dilapor berlaku di Kampung Baru Dayak Kejatau.  Hujan lebat turut menyebabkan berlaku rekahan tanah di kawasan letak kereta Flat Kerajaan Negeri Jalan Kedang hingga mengakibatkan beberapa kenderaan milik penghuni mengalami sedikit kerosakan.  Tanah runtuh juga berlaku di jalan Kampung Nanga San hingga menghalang laluan kenderaan.


PM mulakan lawatan rasmi ke Indonesia, peluang teroka usaha pemulihan pasca COVID-19

JAKARTA, 9 November - Perdana Menteri Datuk Seri Ismail Sabri Yaakob tiba di Jakarta bagi memulakan lawatan rasmi 3 hari ke Indonesia.

Ketibaan beliau di Lapangan Terbang Antarabangsa Halim Perdana Kusuma pada 10.10 pagi waktu tempatan diiringi Menteri Kewangan Datuk Seri Tengku Zafrul Tengku Abdul Aziz.

Perdana Menteri dan delegasi disambut Menteri Luar, Datuk Saifuddin Abdullah dan Menteri Pendidikan, Kebudayaan, Riset, dan Teknologi Indonesia, Nadiem Anwar Makarim.  Ini merupakan lawatan pertama Datuk Seri Ismail Sabri ke luar negara sejak mengambil alih jawatan Perdana Menteri 21 Ogos lalu.  Beliau dijadual bertemu Presiden Indonesia, Joko Widodo di Istana Bogor, esok.  Dua perjanjian persefahaman (MOU) akan ditandatangani kedua-dua negara, disaksikan oleh Perdana Menteri dan Presiden Jokowi.  MOU terbabit termasuk “Kerjasama dan Pentadbiran Bersama Hal Ehwal Kastam” yang akan dimeterai buat pertama kalinya oleh Malaysia-Indonesia.  Manakala satu lagi perjanjian membabitkan Pendidikan.  Lawatan rasmi 3 hari Datuk Seri Ismail Sabri atas jemputan Presiden Jokowi, bakal memberi peluang kepada Kuala Lumpur-Jakarta untuk meneroka usaha pemulihan pasca pandemik COVID-19.


Banjir di Kedah, bilangan penduduk terjejas banjir berkurangan

ALOR SETAR, 9 November - Bilangan penduduk terjejas banjir di Kedah terus berkurangan kepada 500 orang daripada 132 keluarga setakat 8.00 pagi tadi berbanding 616 orang daripada 159 keluarga petang semalam.

Setakat ini, lima pusat pemindahan sementara (PPS) masih beroperasi di daerah Kota Setar.

Jelas kenyataan Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Mohd Muaz Mohd Yusof, 249 orang ditempatkan di PPS.

Ini termasuk PPS Sekolah Kebangsaan (SK) Darul Hikmah, SK Convent, Sekolah Menengah Kebangsaan (SMK) Convent dan SMK Simpang Kuala.

Manakala PPS SK Suka Menanti yang dibuka 1 Nov lepas masih dibuka.

Seramai 251 orang pula masih berlindung di PPS Dewan Rakan Sukan Tanah Merah dan Dewan Cenderawasih di daerah Pendang.


27 rumah rosak, ribut kencang melanda Perlis

SIMPANG EMPAT, 9 November - Hujan lebat beserta angin kencang yang melanda Simpang Empat, Perlis petang semalam telah mengakibatkan 27 buah rumah rosak.

Rumah yang rosak melibatkan 18 buah di Kampung Permatang Pauh Timor dan sembilan buah di Kampung Titi Beratap.  5 daripada rumah terbabit rosak teruk apabila melibatkan keseluruhan struktur rumah.  Menurut Exco Negeri yang juga ADUN Simpang Empat, Nurulhisham Yaakob, pihaknya bersama Majlis Agama Islam dan Adat Istiadat Melayu Perlis (MAIPs) telah turun ke lokasi bagi membuat bancian kerosakan.

Bantuan segera berupa keperluan makanan asas sumbangan Pusat Khidmat DUN Simpang Empat telah disalurkan kepada penduduk terlibat.  Tiada mangsa yang dilaporkan cedera dan mangsa terlibat menumpang di rumah saudara mara buat sementara waktu.


Menteri Luar serahkan 15 karya seni kepada Wakil Tetap Malaysia ke ASEAN

JAKARTA, 9 November - Menteri Luar Datuk Saifuddin Abdullah menyerahkan 15 karya seni kepada Wakil Tetap Malaysia ke ASEAN, Kamsiah Kamaruddin di Jakarta, Indonesia.

Ia sebagai bentuk pertukaran budaya antara negara Asia Tenggara.

Antara yang akan diletakkan di galeri sektretariat Asean itu adalah Tengkolok Diraja "Dendam Tak Sudah", Kain Tenun Pahang, Gong Tradisional Malaysia, Gambar Pemandangan KLCC dan Bakul Sia.

Datuk Saifuddin sebelum itu mengadakan pertemuan dengan sekumpulan penggerak kebudayaan Indonesia dalam rangka diplomasi kebudayaan.


APMM terima enam kapal baharu perkasa operasi perairan negara

LAHAD DATU, 7 November - Agensi Penguatkuasaan Maritim Malaysia (APMM) menerima enam buah kapal New Generation Patrol Craft (NGPC) melibatkan jumlah kos hampir RM400 juta bagi memperkasakan pengoperasian Maritim Malaysia di perairan negara.

Daripada jumlah kapal itu, sebuah kapal berkenaan ditempatkan di Labuan yang diberi nama KM Lahad Datu.

Pengarah APMM Zon Maritim Labuan Kapten Maritim Nudin Jusoh berkata kapal itu dibuat oleh syarikat tempatan yang dibina berdasarkan rekabentuk yang dilesenkan oleh sebuah syarikat dari Jerman iaitu Fassmer.

Rekabentuk itu diambil kira fleksibiliti misi dan pengoperasian seperti carilamat di laut, perlindungan perikanan, penguatkuasaan undang-undang, bantuan bencana dan kawalan pencemaran.


Empat anggota JBPM Perlis dianugerah Pingat Setia Bomba

KANGAR, 7 November - Seramai empat anggota Jabatan Bomba dan Penyelamat (JBPM) Perlis menerima Pingat Setia Bomba.

Selain pingat kebesaran, seramai 13 pegawai dan anggota turut menerima Anugerah Perkhidmatan Cemerlang tahun 2020, 26 individu penerima Sijil Perkhidmatan Terpuji dan 2 penerima Sijil Perkhidmatan 30 Tahun.

Ketua Pengarah Jabatan Bomba dan Penyelamat Malaysia, Datuk Seri Mohammad Hamdan Wahid berkata, sesebuah organisasi sentiasa dinilai dari sudut kualiti dan penyampaian perkhidmatan kepada masyarakat.

Justeru itu, setiap penerima anugerah diingatkan terus bersemangat tinggi, konsisten mempamerkan kualiti keperibadian unggul, etika kerja bertaraf tinggi dan sentiasa menunjukkan prestasi cemerlang.

Beliau menyatakannya pada Majlis Penganugerahan Pingat Kebesaran Jabatan dan Anugerah Perkhidmatan Cemerlang Tahun 2020 JBPM Perlis di Kangar.

JBPM kini diiktiraf sebagai Perkhidmatan Perlu Negara disebalik kepakaran dimiliki pegawai dan anggota.

Hadir sama, Pengarah JBPM Perlis, Penguasa Kanan Bomba I, Ruhisha Haris.


Program KOMTIS pendekatan baharu JaPen Perlis dekati masyarakat

SIMPANG EMPAT, 7 November - Selain program Info On Wheels (IOW), Jabatan Penerangan (JaPen) Negeri Perlis turut mengambil pendekatan baharu melaksanakan Program Komunikasi Tindakan Setempat (KOMTIS).

Program berkenaan menjadi pendekatan terkini dilaksanakan pihak JaPen bagi mendekati masyarakat bagi menangani dakyah, fitnah, propaganda, jenayah sosial dan penyebaran maklumat tidak sahih dan kurang tepat dalam kalangan masyarakat setempat.

Menurut Ketua Cawangan Gerak Saraf dan Pengurusan Isu, Wan Abdul Halim Yaakob, program sebegini dalam usaha pihak JaPen bagi memastikan maklumat yang diperolehi tidak terhad dalam lingkungan komuniti sahaja serta memperkukuhkan jaringan perhubungan serta memperkenalkan platform media sosial JaPen kepada penduduk setempat.

Pada program ini, turut diadakan aktiviti gotong-royong membersihkan kawasan kediaman di Taman Simpang Permai, Simpang Empat.

Program dirasmikan Exco Negeri yang juga Adun Simpang Empat, Nurulhisham Yaakob yang menasihati penduduk agar sentiasa mematuhi prosedur operasi standard (SOP) ditetapkan ketika Perlis akan beralih ke Fasa Empat Pelan Pemulihan Negara (PPN) bermula esok.


APM Perlis kesan kenaikan paras air laut luar biasa di beberapa lokasi awal pagi tadi

KUALA PERLIS, 7 November - Pemantauan Angkatan Pertahanan Awam (APM) Perlis awal pagi tadi mendapati, berlaku kenaikan paras air yang luar biasa terutamanya di Pulau Ketam, Kampung Seberang Tok Pi, Pekan Kuala Perlis dan Kampung Seberang Ramai.

Menurut Pegawai Operasi APM negeri, Kapten (Pertahanan Awam) Mohd Ruhaizul Md Isa @ Mansor, selain kawasan berkenaan, turut terjejas ialah kediaman penduduk yang terletak berhampiran Sungai Perlis di Tok Kuning.

Paras kenaikan air laut mencecah 3.6 meter pada pukul 1.42 pagi yang menyebabkan kediaman penduduk dimasuki air.

Berikutan situasi terbabit, tiga pasukan pemantauan dari APM Kuala Perlis, Arau dan Kangar telah digerakkan ke kawasan yang berlaku kenaikan air laut berkenaan bagi membantu penduduk terjejas.


MAFI fokus penglibatan belia dalam pertanian moden

ARAU, 6 November - Usaha bagi meningkatkan penglibatan golongan belia dalam bidang pertanian antara fokus utama di bawah Dasar Agromakanan Negara 2021-2030.

Ini berikutan jumlah penyertaan mereka dalam bidang pertanian masih rendah iaitu hanya 15 peratus berbanding jumlah keseluruhan belia ketika ini 14.6 juta orang. Penglibatan belia penting kerana golongan itu dikenal pasti sebagai kelompok utama yang mampu mengaplikasikan teknologi-teknologi pertanian moden, pertanian persis dan pertanian pintar.

Ketua Setiausaha Kementerian Pertanian dan Industri Makanan (MAFI), Datuk Haslina Abdul Hamid berkata penyertaan belia juga mampu meningkatkan jaminan bekalan makanan dalam negara serta mengurangkan kebergantungan terhadap import makanan. Katanya kerajaan kini memberikan fokus melalui Program Agropreneur Muda dalam menggalakkan penglibatan golongan muda berusia 18 tahun hingga 40 tahun. Sejak 2016 hingga kini, kementerian telah berjaya membantu seramai 7,528 orang dengan peruntukan RM134.29 juta melalui Geran dan Pembiayaan Agropreneur Muda.  Beliau menyatakannya selepas merasmikan Klinik Usahawan Agro Negeri Perlis di Universiti Malaysia Perlis (UniMAP) Kampus Kubang Gajah, Arau. Klinik Usahawan Agro dilaksanakan bagi membantu usahawan-usahawan muda melalui jabatan dan agensi di bawah MAFI menceburi diri dalam bidang pertanian.  Bersempena program ini, seramai 39 Agropreneur Muda Negeri Perlis turut menerima bantuan Geran Agropreneur Muda berjumlah RM780 ribu.

Ia menjadikan keseluruhan sebanyak 266 peserta agropreneur muda negeri ini menerima geran berkenaan sejak 2016 dengan keseluruhan berjumlah RM4.51 juta.


Belanjawan Sabah 2022: Beberapa inisiatif baharu pembangunan modal insan belia akan diperkenal

KOTA KINABALU, 6 November - Kerajaan Negeri Sabah akan memperkenalkan beberapa inisiatif baharu memfokuskan pembangunan modal insan membabitkan belia dalam Belanjawan Sabah 2022 yang akan dibentangkan 3 Disember ini.

Ketua Menteri Sabah, Datuk Seri Panglima Hajiji Noor berkata, antaranya inisiatif yang melibatkan pembangunan pemerkasaan latihan kemahiran dalam bidang teknologi, teknikal dan perdagangan melalui Jabatan Pembangunan Sumber Manusia (JPSM).

Datuk Hajiji berkata demikian ketika berucap dalam Majlis Sambutan Hari Belia Peringkat Negeri Sabah 2021, di Kota Kinabalu.


Banjir Kilat, satu PPS dibuka di Kota Tinggi

KOTA TINGGI, 5 November - Satu Pusat Pemindahan Sementara (PPS) dibuka di daerah Kota Tinggi, Johor, pukul 8.00 malam tadi.

PPS Dewan Kampung Baru Sungai Mas menempatkan 34 penduduk terjejas termasuk seorang bayi daripada lapan keluarga.

Pengerusi Jawatankuasa Kesihatan dan Alam Sekitar, R.Vidyanathan menerusi kenyataan memaklumkan, hujan berterusan selama lebih dua jam menyebabkan air naik dan banjir kilat.

Keadaan cuaca masih gerimis dan pemantauan dilakukan dari semasa ke semasa.


'Hospitality Lab' bertaraf dunia di Langkawi

LANGKAWI, 5 November - Pusat pengajian tinggi bertaraf dunia 'Hospitality Lab' ditubuhkan di Langkawi.

Menurut Menteri Pengajian Tinggi, Datuk Seri Noraini Ahmad, Hospitality Lab ini bukan sahaja digunakan untuk kegunaan proses pengajaran dan pembelajaran, malah turut digunakan dalam penganjuran kursus pendek dan latihan khas kepada komuniti dan organisasi melalui program Pembelajaran Sepanjang Hayat (PSH).

Jelasnya, ia merupakan gabungan bilik latihan dan simulasi yang direka khas berkonsepkan operasi sebenar industri hotel mengikut standard industri perhotelan semasa.

Beliau berkata demikian selepas merasmikan Hospitality Lab Tourism Academy @ Kolej Komuniti Langkawi.


KLN utus surat kepada Singapura mohon budi bicara isu hukuman mati warga Malaysia

PUTRAJAYA, 5 November - Malaysia memohon budi bicara lembaga pengampunan Singapura untuk memberikan Pengampunan Presiden kepada Nagaenthran Dhamalingam, tahanan warganegara Malaysia yang dikenakan hukuman mati di negara itu.

Menteri Luar Datuk Saifuddin menjelaskan, Malaysia menghormati proses udang-undang Singapura dan masih menunggu keputusan pihak berkuasa negara itu. Pihaknya telah mengutus surat kepada Menteri Luar Singapura untuk memohon budi bicara pihak lembaga pengampunan Singapura.

Beliau ditemui media selepas menyempurnakan majlis anugerah perkhdimatan cemerlang 2020 dan jasamu dikenang 2021 kementerian luar negeri di Putrajaya.  Nagaenthran ditahan pada 2009 ketika berusia 21 tahun semasa cuba merentas ke Singapura dari Malaysia bersama 42 gram heroin.  Gabungan Anti-Hukuman Mati (ADPAN) sebelum ini, berpendapat tertuduh hanya menjadi mangsa sindiket sebagai keldai dadah.


KLN bakal tubuh ARCA bagi nasihat diplomasi kebudayaan

KUALA LUMPUR, 5 November - Kementerian Luar Negeri (KLN) komited membantu Dewan Bahasa dan Pustaka (DBP) serta Institut Terjemahan dan Buku Malaysia (ITBM) dalam pengantarabangsaan bahasa kesusasteraan dan kebudayaan melayu.

Menterinya, Datuk Saifuddin Abdullah berkata, antara inisiatif bakal dilaksana kerjasama dari segi kebahasaan dan persuratan melayu rentas negara.

KLN juga akan melaksanakan Kursus bahasa dan budaya Malaysia serta menempatkan atase kebudayaan yang meliputi pendidikan bahasa dan kesusasteraan bermula di kedutaan-kedutaan utama.

Bercakap di ibu negara, KLN juga jelasnya akan menubuhkan satu Jawatankuasa Kesenian dan Kebudayaan (ARCA) bagi menasihati kerja-kerja Diplomasi Budaya Malaysia di bawah Kerangka Dasar Luar Negeri.

Jawatankuasa itu turut melibatkan tokoh falsafah, tokoh sastera dan lain-lain.


Polis siaga sepenuhnya, laksanakan tugas sepanjang PRU DUN Melaka

KUALA LUMPUR, 5 November - Anggota keselamatan terutama polis sudah bersiap siaga sepenuhnya untuk melaksanakan tugasan sepanjang PRU DUN Melaka.

Menyentuh mengenai persiapan menjelang Pilihan Raya Umum (PRU) Dewan Undangan Negeri (DUN) Melaka, Timbalan Ketua Polis Negara, Datuk Seri Mazlan Lazim memaklumkan seramai 3,800 anggota dan pegawai polis akan ditugaskan mengawasi kelancaran dan keselamatan sepanjang pilihan raya berlangsung.

Beliau yang ditemui media selepas sesi pengagihan bakul makanan turut mengingatkan semua pihak agar mematuhi prosedur operasi standard (SOP) ditetapkan termasuk larangan mengadakan perhimpunan.

Agihan bakul makanan anjuran Majlis Agama Islam Wilayah Persekutuan dan sumbangan zakat Bank Rakyat ini disampaikan kepada 30 pesara polis.


Lebih 200 jemaah hadiri majlis kesyukuran Hari Keputeraan Sultan Perak

KUALA KANGSAR, 5 November - Lebih 200 jemaah menghadiri majlis kesyukuran dan bacaan doa selamat bersempena Hari Keputeraan Sultan Perak Sultan Nazrin Shah yang ke-65 di Masjid Ubudiah, Bukit Chandan, Kuala kangsar.

Raja Muda Perak Raja Jaafar Raja Muda Musa dan Raja DiHilir Perak Raja Iskandar Dzulkarnain Sultan Idris Shah turut berkenan berangkat pada majlis yang bermula kira-kira 12.20 tengah hari.

Hadir sama Menteri Besar, Datuk Seri Saarani Mohamad, Setiausaha Kerajaan Negeri Datuk Ahmad Suaidi Abdul Rahim, barisan Exco kerajaan negeri dan ketua-ketua jabatan.

Majlis dimulakan dengan bacaan Yasin dan doa selamat dipimpin Timbalan Mufti Perak Datuk Zamri Hashim dan disusuli solat Jumaat dihadiri kira-kira 500 jemaah diimamkan oleh Imam Utama Masjid Ubudiah, Badrul Husaini Baharuddin.

Terdahulu, Badrul Husaini membacakan khutbah khas sempena Hari Keputeraan Sultan Nazrin yang bertajuk ‘Raja Pemerintah, Payung Kedaulatan Negara’.


Pembahagian kerusi PRU DUN Sarawak, GPS telah adakan perbincangan

KUCHING, 5 November - Ketua Menteri, Datuk Patinggi Abang Johari Tun Openg memaklumkan, kuasa menentukan tarikh-tarikh penting dikembalikan kepada pihak Suruhanjaya Pilihan Raya (SPR).

Datuk Patinggi Abang Johari turut menjelaskan tentang pembubaran Dewan Undangan Negeri (DUN) Sarawak kali ini berbeza berikutan situasi semasa negara yang menghadapi penularan wabak COVID-19, sehingga menyebabkan kelewatannya. Beliau yang juga pengerusi Gabungan Parti Sarawak (GPS) turut mendedahkan bahawa pembahagian kerusi bagi Pilihan Raya Umum (PRU) DUN Sarawak dalam gabungan itu telah selesai.  GPS akan bertanding semua 82 kerusi.  Bagaimanapun beliau enggan mendedahkan jumlah pengagihan kerusi buat masa ini.


DUN Sarawak dibubarkan berkuatkuasa 3 November

KUCHING, 5 November - Dewan Undangan Negeri (DUN) Sarawak dibubarkan berkuatkuasa 3 November.  Pengumuman itu dibuat Ketua Menteri, Datuk Patinggi Abang Johari Tun Openg dalam Sidang Media Khas di Bilik Mesyuarat Utama, Wisma Bapa Malaysia, Petra Jaya, Kuching pagi tadi.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenan penamatan proklamasi darurat di Sarawak pada 3 November lalu selepas mengisytiharkan darurat di seluruh Sarawak pada 2 Ogos lalu berikutan ancaman COVID-19 kepada kesihatan awam.


Tujuh lokasi di Kuala Muda dikesan berpotensi terjejas akibat fenomena air pasang besar

SUNGAI PETANI, 5 November - Tujuh lokasi 'hotspot' dikesan sebagai kawasan berpotensi terjejas akibat fenomena air pasang besar di daerah Kuala Muda, Kedah.

Justeru, polis daerah Kuala Muda kini bersiap siaga bersama agensi lain melakukan tinjauan dan pemantauan bagi memastikan keselamatan awam terjamin disamping bantuan disalur kepada individu terjejas.

Ketua Polis Daerah Kuala Muda, ACP Adzli Abu Shah dalam kenyataannya memaklumkan, sepanjang pemantauan dua hari ini hanya satu kawasan di Kota Kuala Muda terjejas melibatkan enam buah rumah dan premis persendirian dinaiki air sedalam kira-kira 0.1 meter.

Bagaimanapun, ia tidak melibatkan sebarang kecederaan atau kerosakan harta benda awam.

Orang ramai dinasihatkan agar berwaspada dan menghentikan sementara waktu aktiviti-aktiviti di perairan pantai sepanjang tempoh fenomena air pasang besar bagi mengelak perkara yang buruk berlaku.

Air pasang besar dijangka berlaku pada 4 hingga 7 November ini melibatkan pesisiran pantai dan sungai di Tanjung Dawai, Kota Kuala Muda serta Tikam Batu.


Guru maut kemalangan

PEKAN, 4 November - Guru Penolong Kanan Kokurikulum, Sekolah Menengah Kebangsaan Ubai, Pekan, Pahang meninggal dunia selepas terlibat kemalangan Petang tadi.

Kemalangan berlaku 3.20 petang tadi di kilometer 411.2 Lebuhraya Pantai Timur 2 dekat Kawasan Rehat dan Rawat Ajil, arah Telemong di Hulu Terengganu.

Ketua Polis Daerah Hulu Terengganu, Deputi Supritenden Mohd Adli Mat Daud berkata, mangsa Sohaimi Karim, 54 tahun meninggal dunia ketika menerima rawatan di Unit Kecemasan Hospital Hulu Terengganu.

Siasatan awal mendapati, Allahyarham menunggang seorang diri dari arah Pantai Batu Rakit, Kuala Terengganu menuju ke Pekan, Pahang.

Ketika tiba di lokasi kejadian motorsikal jenis Suzuki GSR 750 hilang kawalan lalu melanggar pembahagi jalan sebelah kanan sehingga tercampak dan terjatuh ke kawasan berumput.

Mayat mangsa di bawa ke Unit Forensik Hospital Hulu Terengganu untuk di saring ujian COVID-19 dan bedah siasat.


Banjir Kedah: Jumlah penduduk dipindahkan terus meningkat

KOTA SETAR, 4 November - Penduduk terjejas banjir di Kedah meningkat kepada 932 orang setakat pukul 4 petang tadi. Perkara tersebut dimaklumkan Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia Kedah, Mejar (Pertahanan Awam) Mohd Muaz Mohd Yusof.

Menurut beliau, sebuah Pusat Pemindahan Sementara (PPS) baharu dibuka di Kota Setar iaitu SMK Convent yang menempatkan 69 penduduk daripada 21 keluarga.

Enam lagi PPS sedia ada masih beroperasi di Kota Setar iaitu SK Langgar, SK Suka Menanti, SK Darul Hikmah, SK Haji Wahab, SK Convent dan SK Titi Gajah, menempatkan 455 penduduk.

Di Pendang, 281 penduduk ditempatkan di dua PPS iaitu Dewan Rakan Sukan, Tanah Merah dan Dewan Cenderawasih. Sementara di Kubang Pasu pula, 80 penduduk mendapat perlindungan di SK Dewan Kampung Tradisi, dan SK Malau.

Manakala di Pokok Sena, 47 pendudukditempatkan di Surau Kampung Permatang Limau dan SK Tualang.


Tiada kenaikan paras air laut luar biasa direkodkan di Kuala Muda

SUNGAI PETANI, 4 November - Tiada berlaku kenaikan paras air laut yang luar biasa direkodkan di kawasan persisiran pantai di tiga mukim di daerah Kuala Muda awal pagi tadi berikutan amaran kejadian air pasang besar dijangka bermula di Kedah hari ini.

Pegawai Pertahanan Awam merangkap Pengerusi Seketariat Jawatankuasa Pengurusan Bencana Daerah Kuala Muda, Kapten (Pertahanan Awam) Azahar Ahmad berkata, keadaan masih normal berikutan cuaca yang baik dan tiada faktor hujan.

Walaupun begitu Azahar berkata pemantauan diteruskan dengan anggotanya meronda di semua lokasi yang dikenal pasti dan hebahan langkah berjaga-jaga dilakukan bagi memastikan semua pihak sentiasa bersiap siaga.

Katanya, pemantauan awal pagi tadi di pantai Kota Kuala Muda mencatatkan paras air laut 1.58 meter pada pukul 12.13 pagi berbanding ramalan 2.90 meter.

Manakala, Pantai Tanjung Dawai, Merbok juga mencatatkan paras air 1.58 meter berbanding paras ramalan 2.90 meter.

Di Pantai Kuala Muda, pemantauan dilakukan di lokasi yang dikenal pasti iaitu di Kampung Padang Salim, Kampung Hujung Matang dan Kampung Paya di mukim Kuala dan Kampung Sungai Meriam dan Kampung Sungai Yu di mukim Bukit Meriam.

Manakala Pantai Tanjung Dawai di Kampung Huma, Tanjung Dawai di mukim Merbok, jangkaan kenaikan air pasang jika terdapat faktor hujan di daratan dan lautan dan angin dari lautan ke daratan.

Ianya dijangka setinggi 3.0 meter pada esok, 3.1 meter pada Sabtu, 3.0 meter pada Ahad dan 2.9 meter pada Isnin.


Banjir di Melaka dan Johor pulih sepenuhnya, semua PPS ditutup

DURIAN TUNGGAL, 4 November - Banjir di Melaka dan Johor pulih sepenuhnya.

Menurut Sekretariat Jawatankuasa Pengurusan Bencana Negeri Melaka, semua Pusat Pemindahan Sementara (PPS) telah ditutup.

PPS terakhir iaitu PPS Sekolah Kebangsaan Durian Tunggal ditutup sepenuhnya pukul 12.00 tengah hari ini.

PPS lain sudah ditutup sejak pukul 2.00 petang semalam. Manakala Pusat Pemindahan Sementara (PPS) di Johor ditutup pukul 9.00 pagi tadi dan semua penduduk terjejas telah pulang ke kediaman masing-masing.  PPS terlibat, Sekolah Kebangsaan Melayu Raya, Pontian yang sebelum ini menempatkan 18 penduduk terjejas daripada empat keluarga.  Exco Kesihatan dan Alam Sekitar, R.Vidyanathan memaklumkan, PPS dibuka susulan banjir kilat yang melanda kawasan Kampung Paya Embun kelmarin.


PDRM bantu ringankan beban golongan terjejas di Padang Besar

PADANG BESAR, 4 November - Sebagai salah satu sokongan sosial oleh kerajaan melalui Polis Diraja Malaysia (PDRM) dalam membantu rakyat, Ibu Pejabat Polis Daerah (IPD) Padang Besar menyampaikan bantuan 40 kotak makanan asas menerusi Program Pengagihan Bantuan kepada golongan memerlukan.

Program kali ini memberi tumpuan bukan sahaja dalam kalangan tetapi turut menyantuni pesakit terlantar dan diharap dapat meringankan tanggungan penerima dalam kehidupan seharian.

Menurut Ketua Polis Daerah Padang Besar, Supritendan Saifudin Aslin Abbas, pengagihan bantuan dibuat dari rumah ke rumah dengan pematuhan Prosedur Operasi Standard (SOP) yang ketat ketika COVID-19 masih menjadi ancaman utama.

Lokasi tumpuan ialah Kampung Padang Mawa, Kok Mak, Felda Mata Ayer, Felcra Lubuk Sireh, Kampung Panggas Besar, Kampung Semadong dan Kampung Aman.

Selain dapat menyerahkan sumbangan secara bersemuka, ianya juga dapat beramah mesra antara polis dan penduduk serta menasihati penerima sumbangan supaya sentiasa mematuhi SOP di tempat umum.

Program turut disertai beberapa pegawai kanan polis dan anggota dari IPD Padang Besar, dua orang pegawai Skuad Aman Wanita (AMANITA) IPD Padang Besar serta lima orang pegawai Ikatan Relawan Rakyat Malaysia (RELA) Padang Besar.


2 maut, 6 cedera dalam kemalangan babitkan 4 kereta di Jalan Kuantan-Segamat

PEKAN, 3 November - Dua maut manakala enam lagi cedera ringan selepas terlibat kemalangan di Kilometer 59, Jalan Kuantan-Segamat dekat Pekan, pukul 2.00 petang tadi.

Kemalangan maut yang membabitkan empat kereta itu menyebabkan penumpang kereta Perodua Aruz, Nur Alya Fakhira Ariffen, 18 tahun, dan pemandu kereta Honda City, Mohd Said Husen, 67 tahun, meninggal dunia di tempat kejadian.

Ketua Polis Daerah Pekan, Superintendan Mohd Zaidi Mat Zin berkata, kemalangan berlaku apabila sebuah Toyota Hilux dari Kuantan menghala Segamat dipercayai terbabas sebelum memasuki laluan bertentangan dan bergesel dengan Perodua Aruz.

Perodua Aruz itu kemudian terbabas ke laluan bertentangan dan bertembung dengan sebuah kereta Nissan Almera dan Honda City.

Sementara itu, pemandu Perodua Aruz dan Nissan Almera serta empat penumpang dua kenderaan itu hanya cedera ringan manakala pemandu dan penumpang Toyota Hilux tidak mengalami kecederaan.

Kesemua mangsa kemudian dibawa ke Hospital Pekan untuk rawatan lanjut dan kes disiasat mengikut Seksyen 41(1) Akta Pengangkutan Jalan 1987.


Air pasang besar, 11 lokasi di Klang berisiko banjir

PELABUHAN KLANG, 3 November - 11 kawasan di Klang, Selangor berisiko banjir akibat fenomena air pasang besar yang dijangka berlaku Khamis hingga Sabtu ini.

Susulan itu, bilik gerakan bencana diaktifkan dan pasukan pemantauan digerakkan.

Antara kawasan berisiko adalah Kampung Tok Muda, Pandamaran, Kampung Sungai Serdang, Ban Sungai Keramat, Telok Gong dan Pulau Ketam.

Pihak berkuasa tempatan, jabatan kerja raya serta jabatan pengairan dan saliran diminta sentiasa memastikan sistem saliran di pentadbiran masing-masing bersih bagi mengelak banjir kilat.


Majlis Perbandaran Hang Tuah Jaya diarah laksana langkah awal atasi masalah banjir dalam tempoh singkat

AYER KEROH, 3 November - Majlis Perbandaran Hang Tuah Jaya (MPHTH) diarah untuk melaksanakan kerja-kerja awal bagi mengatasi masalah banjir dalam tempoh jangka pendek.  Demikian tegas Ketua Menteri Melaka, Datuk Seri Sulaiman Md Ali.

Jelasnya, satu mesyuarat membabitkan penduduk Taman Bukit Beruang Bistari serta agensi terlibat perlu diadakan segera bagi menyelesaikan masalah banjir supaya tidak berulang lagi.


Banjir Perlis, hanya tinggal 49 mangsa di PPS

ARAU, 2 November - Sehingga pukul 9.30 malam ini, jumlah mangsa banjir yang dipindahkan ke Pusat Pemindahan Sementara (PPS) telah menurun kepada 49 mangsa dari 14 keluarga berbanding 108 orang petang tadi.

Ini setelah dua PPS iaitu Dewan Orang Ramai Kampung Kok Klang ditutup pukul 2.30 petang manakala PPS Masjid Kampung Banggol Sena ditutup pukul 9.00 malam tadi.

Menurut Pengarah Jabatan Kebajikan Masyarakat Negeri, Mohammad Hazam Ismail, banjir yang melanda sekitar Arau mulai surut menjelang lewat petang tadi dan cuaca kembali cerah serta tiada hujan.

Sekiranya keadaan bertambah baik, PPS yang masih beroperasi iaitu di Sekolah Kebangsaan Arau turut dijangka akan ditutup menjelang tengahari esok bergantung keadaan cuaca malam ini.

Sehingga kini, petugas kesihatan, Angkatan Pertahanan Awam, polis, Jabatan Kebajikan Masyarakat dan RELA terus memantau status terkini keadaan banjir sekitar Arau.


Banjir landa Pekan Nenas, sebuah PPS dibuka

PEKAN NENAS, 2 November - Sebuah Pusat Pemindahan Sementara (PPS) dibuka di Pekan Nenas, Pontian, Johor pukul 9.00 malam tadi, selepas banjir melanda Kampung Paya Embun.

Seramai 18 penduduk terjejas daripada empat keluarga dipindahkan ke PPS Sekolah Kebangsaan Melayu Raya.

EXCO Kesihatan dan Alam Sekitar, R. Vidyananthan dalam kenyataan memaklumkan, banjir disebabkan hujan lebat berterusan melebihi dua jam.

Penduduk terjejas melibatkan tiga lelaki dan lapan wanita selain enam kanak-kanak dan seorang warga emas.


Banjir Kedah, Melaka dan Perlis, 906 penduduk ditempatkan di PPS

KUALA LUMPUR, 2 November - 906 penduduk tiga negeri ditempatkan di Pusat Pemindahan Sementara (PPS) akibat banjir.

Mereka merupakan penduduk Kedah, Melaka dan Perlis.

Menurut Jawatankuasa Pengurusan Bencana, negeri Kedah merekodkan jumlah penduduk terjejas paling ramai iaitu 665 orang daripada 183 keluarga.

Mereka berlindung di sembilan PPS yang beroperasi di lima daerah iaitu Baling, Kota Setar, Kubang Pasu, Pendang dan Pokok Sena.

Jumlah penduduk terjejas banjir di Alor Gajah, Melaka pula berjumlah 149 orang.

38 keluarga terbabit ditempatkan di tiga PPS iaitu Sekolah Jenis Kebangsaan Cina Sin Wah, Sekolah Kebangsaan Durian Tunggal dan Dewan Japerun Durian Tunggal.

Di Perlis, jumlah penduduk terlibat bencana berkenaan ialah seramai 92 orang daripada 24 keluarga.

Dua PPS iaitu Masjid Nur Al-Saadah, Kg Bonggol Sena dan Dewan Orang Ramai Kampung Kok Klang dijadikan tempat berteduh.


Penganjuran Ekspo Teknologi dan Inovasi, MTeX'21 'Platform capai pekerja berkemahiran tinggi menjelang 2030'

BATU PAHAT, 2 November - Penganjuran Ekspo Teknologi dan Inovasi, MTeX'21 Lembaga Teknologis Malaysia (MBOT) bakal menjadi platform bagi negara mencapai sasaran 45% pekerja berkemahiran tinggi menjelang 2030.  Menteri Sains, Teknologi dan Inovasi, Datuk Seri Dr Adham Baba yakin, program berkonsepkan pertandingan itu, mampu menyuntik semangat pelajar Institusi Pengajian Tinggi untuk menghasilkan produk berasakan teknologi dan inovasi.

Peratusan pekerja berkemahiran tinggi di Malaysia ketika ini ialah pada kadar 28.6 peratus.  MTeX'21 yang bermula sejak 25 Oktober hingga 28 Februari 2022 merupakan ekspo julung kali diadakan dengan sasaran penyertaan pelajar tahun akhir diploma, ijazah sarjana muda dan ahli profesional MBOT.  Datuk Seri Dr Adham ditemui media selepas pelancaran MTeX'21 di Univerisiti Tun Hussein Onn Malaysia, UTHM Batu Pahat, Johor.


Program pembersihan alam sekitar, Kerajaan Terengganu kukuh kerjasama libatkan NGO dan sukarelawan

KUALA TERENGGANU, 2 November - Sesi libat urus Kerajaan Terengganu bersama 12 Badan Bukan Kerajaan (NGO) dan Sukarelawan Kebersihan Negeri Terengganu 2021.

Program bertujuan mengukuhkan jalinan kerjasama antara kerajaan negeri Terengganu dengan pihak berkuasa tempatan (PBT) bersama NGO dan sukarelawan yang aktif menjalankan kerja-kerja pembersihan alam sekitar.

Majlis disempurnakan Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr Alias Razak di Paya Bunga Hotel.


Jumlah penduduk terjejas banjir meningkat di Kedah

ALOR SETAR, 2 November - Bilangan penduduk terjejas banjir di daerah Kota Setar dan Pendang terus meningkat daripada 337 orang tengah malam tadi kepada 416 orang pagi ini.

Manakala satu lagi Pusat Pemindahan Sementara (PPS) baharu dibuka di Kota Setar menjadikan keseluruhan lima PPS dibuka di Kedah.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Kedah, Mejar Pertahanan Awam Mohd Muaz Mohd Yusof berkata, jumlah penduduk terjejas di daerah Kota Setar kini seramai 166 orang.  Daripada jumlah itu, seramai 32 orang ditempatkan di PPS Sekolah Kebangsaan SK Suka Menanti, 79 orang di SK Langgar dan 55 orang di PPS baharu iaitu SK Darul Hikmah.

Di Pendang pula, jumlah penduduk terjejas yang ditempatkan di Dewan Rakan Sukan, Tanah Merah kini bertambah kepada 228 orang. Bagaimanapun, jumlah penduduk yang ditempatkan di PPS Surau Permatang, Pokok Sena kekal 22 orang.


Pelanggaran SOP: Tiada parti Politik, individu kebal daripada undang-undang

BANGI, 1 November - Kerajaan tidak akan berkompromi dengan mana-mana pihak yang melanggar ketetapan prosedur operasi standard (SOP).

Tegas , berkata Akta Pencegahan dan Pengawalan Penyakit Berjangkit 1988 (Akta 342), adalah terpakai buat semua individu dan tanpa mengira parti.

Perdana Menteri mengulas isu beberapa parti politik telah dikompaun baru-baru ini kerana melanggar SOP.


PM lancar Pelan Hala Tuju Pembangunan Vaksin Negara

BANGI, 1 November - Perdana Menteri, Datuk Seri Ismail Sabri hari ini melancarkan Pelan Hala Tuju Pembangunan Vaksin Negara, PPVN serta Institusi pembangunan Genom dan Vaksin Malaysia MGVI yang dinaik taraf fungsinya. Langkah tersebut bagi memantapkan ekosistem pembangunan vaksin negara ke arah mengurangkan kebergantungan terhadap vaksin dari negara luar.

Beliau berkata demikian pada majlis pelancaran PPVN dan MGVI di Institut Genom Malaysia (MGI).  Ujarnya, Inisiatif ini merupakan suatu pelaburan yang tinggi, namun berupaya memberi pulangan jangka panjang buat Keluarga Malaysia melalui penjimatan kos merawat penyakit selain membawa pelaburan syarikat multinasional ke Malaysia.  Turut hadir, Menteri Sains, Teknologi dan Inovasi (MOSTI), Datuk Seri Dr Adham Baba dan Menteri Kesihatan, Khairy Jamaluddin Abu Bakar.


Malang nasib seorang wanita, cuba bantu mangsa kemalangan namun kedua-duanya maut dirempuh kereta

BAYAN LEPAS, 31 Oktober - Malang nasib seorang wanita yang cuba membantu mangsa kemalangan apabila dirempuh kereta dalam kejadian di Jalan Tun Dr. Awang berhampiran Lapangan Terbang Antarabangsa Pulau Pinang, malam tadi.

Kejadian kira-kira pukul 11.15 malam itu menyebabkan mangsa, Suhaila Zainal Abidin, 45 tahun, dan penunggang motosikal, Faizal Abu Bakar, 34 tahun, maut di lokasi akibat mengalami kecederaan parah di kepala.

Pegawai Bomba Kanan II, Helmi Rizal Morad dari Balai Bomba dan Penyelamat Bayan Baru berkata, pemeriksaan mendapati kemalangan melibatkan kereta yang dipandu lelaki berusia 25 tahun dan motosikal yang ditunggang mangsa.

Mayat mangsa diserahkan kepada pihak polis untuk tindakan lanjut.

Manakala dua mangsa yang cedera dihantar ke Hospital Pulau Pinang untuk rawatan lanjut.